text:
KRALENDIJK – Djabièrnè próksimo 10 di yüli departamentu di Diálisis di Fundashon Mariadal ta organisá un presentashon ku e tópiko ‘Biba salú ta prevení malesa’. E presentashon ta tuma lugá den Sentro di Bario Tera Kòrá i e ta kuminsá pa 19.00 or.
Bo tabata sa ku un gran parti di nos poblashon tin preshon muchu haltu? I mayoria hende no sa esaki di nan mes. Preshon haltu por okashoná daño na bo kurason, bo adernan òf bo órganonan.
Tambe bo por tin malesa di suku (diabétis), sin ku bo mes sa esei. Esaki tambe por ta dañino pa bo kurason i bo adernan. Pero pa un gran parti bo por prevení ámbos malesa pa medio di un estilo di bida salú. Si bo kome salú i move sufisiente, bo ta evitá hopi problema. Prevení ta mihó ku kura. Durante e presentashon na Sentro di Bario Tera Kòrá Fundashon Mariadal ta konta tur kos tokante esaki.
Esaki ta e promé di un seri di presentashon den e lunanan binidero na enkargo di Fundashon Mariadal.


c: text/html

text:
KRALENDIJK – Hopi hende ta mir’é komo un hòmber ku tabatin e bon sueltu ku despues di a kai será kuater aña pòrnada a haña un suma di kasi 490 mil euro. Pero e kaso Spelonk a duna bida di Nozai Thomas un direkshon inesperá.
E ta haña ku pa motibu di e kondenashon inhustu, a hòrta su futuro. “Asta si bo ta sintá bou di un palu bo ta liber. Ami tabata será i mi no por a bai niun kaminda. Plaka nunka no por kompensá esaki.”
Belkis Osepa ta papia ku Nozai Thomas
Nozai Thomas (28) ta sinta na kas riba sofá sosegá di dje ta wak un kanal merikano na televishon. E motor di su akuariùm ku piská ta zona poko-poko. Banda di e sofá tin un krek abou na suela. Pa motibu di un aksidente na trabou e tin kuater luna kaba na kas. Riba su mes un bista basta normal. Pero su bida no tabata niun tiki normal te awóraki. Thomas: “Mi bida tabata berdaderamente manera un sine.
Eror
A kondená kuater hòmber pa e asesinato dòbel riba dos ruman hòmber na aña 2005. Despues di esfuerso i investigashon di sikólogo Lucio Ricardo i un investigashon hudisial nobo bou di maneho di abogadonan Knoops, a habri e kaso Spelonk atrobe. Dos di e kondenánan – Nozai Thomas i Andy Melaan – a haña apsolushon despues ku nan tabata será pòrnada repektivamente kuater aña i mei i ocho aña. Na april a aloká nan indemnisashon.
Nozai Thomas ta papia sosegá, pero de bes en kuando bo ta tende e emoshon den su bos ora e papia di su futuro i su yu muhé chikitu. E kaso Spelonk tabatin un impakto grandi riba su bida. Un perkanse ku el a vense hurídikamente, pero ku a laga sikatris atras.
Libertat
Thomas: “Awor sikiera mi por traha un kas pa mi yu. E ta habri porta pa mi pasobra mi no ta haña un fiansa na banko. Pero plaka no ta tur kos. E no ta kompensá loke nos a pasa aden. M’a pèrdè mi libertat. Nò, mi no por alkansá nunka mas. Mi no tin diploma di skol, mi no tin nada! Mi no por a studia. Kisas lo mi tabata un otro hende awe. Un piloto òf asta un polis.”
Nozai Thomas ta mira e kaso Spelonk komo un lucha pa bèrdat. E ta spera ku e kaso lo sirbi komo ehèmpel pa otro kaso den Karibe ku ta kore riesgo pa bai malu hurídikamente. Thomas ta kere ku mas eror hurídiko lo sali na kla. “Mas hóben ta bini dilanti i bisa ku kos ta bai malu.” Abogado Gerard Knoops den pasado a boga pa lanta un fondo pa hende ku a kondená inhustamente, ku mester finansá investigashon forénsiko den kaso ku posibelmente ta resultá den eror hurídiko.
Pia
Nozai Thomas a bolbe hañ’é konfrontá ku un kontratempu. Na februari un kashi di koriente di 500 kilo a kai riba su pia. Despues di e operashon e mester revalidá. Thomas ta sinti su mes sin poder. E no por hasi masha kos i espesialmente e no por hunga ku su yu muhé chikitu manera antes i his’é.
Pero e ta trahando riba su forsa di boluntat pa perseverá. E ta apliká loke el a siña den prizòn. “Mi ta ta adaptá. M’a sinta kuater aña, ma no t’asina ku tur dia mi tabata kuminsá yora. Mi mester a adaptá ounke ku mi tabata sa ku mi no tabata pertenesé einan.”
Outor: Belkis Osepa

robotstxt: allowed

filter: keep


text:
PHILIPSBURG – Komo reakshon riba e luchanan polítiko na Den Haag, na Sint Maarten a lanta e movementu Siudadano pa Demokrasia Berdadero. E lidernan ta Etienne ‘Toochie’ Meyers, Elton Jones i Edwin Gumbs. A elegí Meyers su ruman hòmber Franklin pa e partido UP di Theo Heyliger den e parlamento nobo.
Djaluna awó e movementu ta organisá un marcha di protesta pasífiko pa e edifisio di gobièrnu. E meta ta pa pone un fin na e insultanan ku kontinuamente ta manda pa Sint Maarten, espesialmente di parti di e parlamentarionan Ronald van Raak i André Bosman. E movementu ke demonstrá ku lo no tolerá pa Hulanda mete den polítika lokal.
Disgusto
Espesialmente e yamamentu di van Raak pa pèrsiguí lider di UP Theo Heyliger a kousa hopi disgusto. Riba Facebook a aparesé un potrèt di ‘tata di patria’ Claude Wathey ku e teksto: “Ke men e hulandesnan ta bini aki bin pèrsiguí mi ñetu? Laga mi duna nan un kaluroso bonbiní estilo Sint Maarten.” E potrèt – klásiko den famia – ta mustra Wathey ku brel di solo bistí ta hisa su dede di meimei.
Sanger
E tres hòmbernan di Siudadano pa Demokrasia Berdadero pa e okashon aki a bisti na T-shirt blanku shushá ku imprenta di planta di man kòrá. “Esakinan ta representá sanger di nos antepasadonan”, Meyers ta bisa. Elton Jones a bisa ku loke a papia na Den Haag tokanta di Sint Maarten inaseptabel i a bisa ku no ta Hulanda ta disidí ken ta goberná Sint Maarten. “Nos ke manda un mensahe bon kla, esta ku dianan di kolonialismo a pasa.”
Mei 1969
Un poko menasante Meyers a añadí ku Sint Maarten “no tin e intenshon di bai den e direkshon di 30 di mei 1969.”
Outor: Hilbert Haar


text:
Palm Beach – Diadomingo marduga polis ta bay altura di high rise hotels, pa un auto Hyundai cu ta coriendo cu flat tire.
E chauffeur bou influencia lo tawata core caminda cu ta destina pa peaton.
Polis na su yegada berdad ta haya un Hyundai color blanco, cu varios sla ariba dje.
Pa loke ta trata e chauffeur, e ta un persona handicap y posiblemente lo a bebe tambe. E persona aki tin problema pa cana, pues ta con ela bay core e auto no ta mucho cla y bay bebe ariba dje.
Polisnan a detene y hibe warda di Shaba.


text:
WILLEMSTAD – E kompania di prosesá sushi Selikor den 24 ora mester prosesá i tapa e sushi di kas ku a depositá ei. Kadaver di animal mester pone mésora den un buraku den tera i dera nan tras di e bòrchi ‘bestia morto’.
Si Selikor no hasi esaki tin un but di 5000 mil florin pa kada dia òf parti di un dia ku nan keda sin kumpli for di 48 ora despues di e sentensia, ku un máksimo di 250 mil florin.
E abogado di doño di Kokomo Beach Toin van de Mosselaar, Dave Liqui-Lung, ta bisa ku e ta masha satisfecho ku e sentensia. “Selikor a avansá basta ku tapamentu di sushi i nos ta spera ku lo keda asina.”
No tapá
Van de Mosselaar a entamá e kaso sumario despues ku pa motibu di un infestashon di muskita kontinuo e mester a sera su restorant kant’i playa varios be. Segun e, e problema ta seka Landfill Malpais kaminda el a topa ku ‘áreanan grandi di sushi no tapá, bestia morto ku bichi i hopi sushi ku tabata putri’. Operations Manager na Selikor, John Cijntje, kuminsamentu di e luna aki a atmití ku e sushi na Malpais a keda un temporada sin tapa pasobra e material pa usa p’esaki a kai afó.
Segun e abogado e kaso sumario ta e promé paso. “Ku e kaso sumario nos ke solushoná e infestashon di moska mas lihé posibel. Pasobra un prosedura di fòndu por dura hopi mas largu. For di e sentensia ta sali ku ta probabel ku e wes di fòndu lo konsiderá e molèster komo ilegal kontra Kokomo. E di dos paso pa nos ta di pidi indemnisashon.” No por a alkansá Selikor pa komentario.
Outor Leoni Leidel-Schenk


text:
Summary: One of the owners of the popular Miles Café in Pietermaai, Curaçao called the island of Curaçao a Monkey Island. You do not have to be a genius to recognize this as a racist slur against black and brown people here. His public outburst indicates the deep entrenchment of racial prejudices and stereotypes. That is why I’m boycotting this establishment.
Un di e doñonan di Miles Café den Pietermaai a yama Kòrsou un isla di makaku. Nos ta komprondé perféktamente ku esaki no tabata simplemente un ekspreshon di frustrashon, sino unu habièrtamente rasista ku den p.e. futbòl Oropeo ta mashá na moda kontra futbolistanan koló maron òf pretu. Vokabulario na tur idioma tin un kantidat grandi di palabra pa ekspresá frustrashon, pero e persona en kuestion deliberadamente a skohe e palabra “makaku” pa espresá su sentimentu di superioridat riba e rasa predominante riba nos isla. Esaki ta repudiabel i e ta bisa hopi di e tipo di karakter di e persona konserní.
Kiko nos por hasi? Rasistanan tambe tin derechi di ekspreshon di libertat. Lokual nos komo konsumidó por hasi ta boikotiá, esta no bai e establesimentu en kuestion. Esaki ta un poder ku e tin i ku e mester por usa: no gasta bo plaka einan i informá otronan di bo desishon i hustifikashon. Tambe tin hopi manera via medionan sosial pa atendé ku e ekspreshonnan denigrante di e persona en kuestion.
Ami a yega di bai na e establesimento konserní, pero lo mi no no hasi esaki mas. Tambe lo mi informá otronan, di e atake rasista aki. E kreashon di (mas) divishon i rasismo den nos komunidat ta intolerabel. Nos mester realisá ku lokual nos hasi òf keda sin hasi, lokual nos bisa òf keda sin bisa, tin konsekuensia.
Willemstad, Curaçao


text:
Den cuadro di e vision nobo pa museonan aki na Aruba, Minister di Cultura Otmar Oduber a haya un presentacion dialuna mainta for di Sr. Renwick Heronimo, lider di proyecto pa loke ta e union di e 5 museonan bou di un solo capa.
Minister di Cultura Otmar Oduber a indica anteriormente cu e vision nobo pa loke ta trata e diferente museonan independiente ta pa por pone tur bou di un solo capa, cual lo trece dinamismo pa e sector aki.
Durante e encuentro aki a papia riba e posibilidad grandi cu tin pa e museonan pariba di brug mirando e vision di Ministerio di Cultura. Ta trata aki di 3 museo cu ta bay tin un rol importante pa loke ta e relacion cu comunidad pa loke ta trata autentisidad, balor y den e forma con esaki ta relaciona su mes cu e balor cultural y balor economico di Pais Aruba.
Den e proximo 2 añanan lo bay tin 3 museo cu lo hunga un rol hopi importante den nos comunidad, poniendo enfoke riba e desaroyo di comunitarismo pa cu e museonan aki.
E museonan aki desde nan creacion a pensa riba e audiencia/bishitante, cu ta un elemento esencial pa e museo, unda lo mira un museo completamente diferente na lo normal. Aki ta trata di museonan cu ta carga e responsabilidad pa por educa e publico cu ta bishite .
Sr, Heronimo a splica riba e tarea y meta di cada museo, manera e ‘Museo di Comunidad’ ta bay bira un brug cu lo atrae e publico bishitante mas cerca di e diferente aspectonan cu tin den comunidad, manera e aspectonan cultural, di cushina, di artesania y otro cosnan. ‘Museo Industrial’ lo refleha loke ta un’ timeline’ di industrianan na Aruba, unda lo hiba e publico for di e tempo di oro te na e industria turistico, cu un acento hopi grandi riba loke ta e historia di refineria y Aruba den añanan 1950 y e ‘Museo di Carnaval’ cu ya ta un celebracion di comunidad y comunitarismo, colaboracion y creatividad, unda lo crea areanan caminda lo duna workshops pa tanto e local como e bishitante.
Esencia di e plan aki ta pa den tur forma involucra comunidad y e bishitante cu e diferente paketenan pa loke ta trata e diferente tournan cu lo bay existi pa cu e museonan y San Nciloas. Esaki lo ta un caracteristica di e museo, por ehempel e Museo di Comunidad lo bay traha cu ‘community curators’cu lo ta personanan cu lo por traha un tour ‘costum made’ di San Nicolas pa e bishitante sea local of internacional .
E plan pa e museonan pariba di brug ta sigur contribui na e desaroyo pa crea di San Nicolas e di dos capital turistico di Aruba, unda e coneccion di comunitarismo y turismo lo trece e sinergia cu e tursita di awendia ta desea di mira na momento nan bin vacaciona,


text:
Atencion ‼
Awemainta na RWZI Bubali nos a bin encontra un situacion hopi fastioso unda cu un cantidad di scuma a bin aparece den nos planta di purificacion.
Ta asina cu ayera (diadumingo) e planta no tabata tin scuma. Esaki ta mustra cu awe un cantidad di awa di laundry of un otro quimico relaciona cu habon a wordo tira den e sistema di riool.
Ta bon pa remarca un bes mas cu nos planta na RWZI no ta funcionando optimal manera mester ta, pero e situacion akinan tampoco lo haciele mihor.
Ta spera cu e incidente lamentable akinan bira un senjal na tur cu nan mester hiba un maneho cu ta cumpli cu ley y reglanan y pa esaki no sosode mas.


text:
ORANJESTAD – Si trahadó gana míles di florin èkstra pa luna na negoshi klandestino den prizòn esaki ta inakseptabel, René Herde, presidente di frakshon di AVP ta bisa. “Reseso òf laga, minister di Hustisia Arthur Dowers mester responsabilisá su mes.”
Lider di oposishon Evelyn Wever-Croes (MEP) tambe ta bisa ku e ta preparando su preguntanan na Staten pa motibu di e notisianan tokante negoshi ilegal den KIA. “Pero mi ta duda si nos lo haña kontesta. Pasobra no ta promé be ku nos ta trese abusu den prizòn dilanti.”
Merkado ilegal
Siman pasá e detenido Johannes Span Ospino i e èks miembro di maneho di prizòn Charlene Oduber a konta bieu di e merkado ilegal den prizòn. Un grupo di trahadó korupto tur luna lo ta gana míles di florin na benta ilegal di droga i telefon.
Dowers ta bisa ku e sa di e korupshon. Tambe e ta bisa ku e lo ke kambia algu na e situashon. “Si nos no hasi algu awor e situashon aki lo sigui dura largu.” Pero un plan pa trata no tin. Siman pasá èks direktor di prizòn Trudy Hassell, ku a anunsia ku e lo bai pasa un basora den e prizon, a haña su retiro pasobra e no tabata popular serka e trahadónan di KIA.
Polítikonan ta prekupá pa e situashon. No solamente ta inaseptabel ku hopi hende ta ganando plaka na un manera ilegal, pero tambe ta inaseptabel ku e seguridat di trahadónan di KIA, e detenidonan i na final henter komunidat, ta na peliger”, Herde ta bisa. “Mester tuma akshon. Nos ke sa di minister kiko e ta bai hasi. Si berdaderamente ta trata di míles di euro, aki no ta trata di un ko’i kèns sino dinegoshi serio.
Porkeria
Segun èks minister Rudy Croes, e tabata minister di 2001 te 2009, semper tabatin korupshon den prizòn. Pero asina ekstremo manera awor ta pinta e situashon, tin e prekupá. “Esaki ta inaseptabel. Aktualmente prizòn ta un porkeria.
Den su tempu Croes tabatin su trikinan pa duna un trahadó ménos chèns di forma un organisashon ilegal. “Ta importante ora bo tin grupo di trahadó ku ta traha warda pa kambia nan regularmente i inesperá. I no e tim so sino e hendenan den e tim tambe. Hende ku tur dia, aña ‘den aña ‘fo ta traha na e mésun departamentu ta haña muchu hopi chèns pa konspirá. T’asina e kos ei ta bai.”
Wever-Croes ta duda ku berdaderamente lo trata e ‘situashon inaseptabel’ den prizòn. “Asina skandal yega muchu serka di un mandatario, polítikonan i Ministerio Públiko ta wak otro banda. Ta esei ta e problema. Tin hopi ehèmpel di esaki. No ta pa hustifiká pero no ta straño tampoko ku amtenar ta partisipá na esaki. Pasobra nan ta haña ehèmpel malu i nan sa ku tòg lo no bini un investigashon.”
Segun Herde i Wever-Croes ya kaba ta formulando e preguntanan pa Staten. Den e promé siman despues di e reseso ku ta kaba dia 16 di ougùstùs lo pidi minister Dowers pa kontestá nan. “Aworakí no tin sentido pa hasi pregunta pasobra tur esnan envolví ta ku vakashon.”
Outor Jackeliene Geeve


text:
“Bosman, stop di haci redashi y shisheria y cuminsa cana pa Ministerio Publico”
Mi no sa reacciona ariba locual parlamentarionan Hulandes ta bisa di nos politiconan, pero elemento manera Bosman a cuminsa abusa. E mesun persona cu a bisa di investiga e Citgo deal y awe 5 aña despues ni fu ni fa! Segun Bosman su fuentenan ta “Arubianonan” aki mes cu ta mand’e tur sorto di redashi, calumnia y cu ningun di nan no tin problema pa kita nos autonomia!
Ta ken a coopera pa para e scol na Noord?
Segun Bosman, Hulanda no por fia nos placa, pasobra politiconan ta hinca e placa den nan saco y ta horta e placa sin bisa a base di cual evidencia, prueba y dicon e no a bay Ministerio Publico. Desde 2001 gobierno di AVP a firma cu Hulanda pa “bouw af” ayudo pa desaroyo. Boso a bin cu un FDA, unda boso y nos ta pone placa y ta boso al final ta dicidi kico ta pasa. Mescos tempo cu nos a laga cla y aproba un HAVO/VWO pa Noord y becindario pa 23 miyon florin y boso a coopera pa stop construccion di e scol y hinca e placa den e locuranan di rails, tram cu parkeermeters. Hopi “bon” prioridad!
Falta di respet pa inspectornan di belasting
Bosman a bisa cu politiconan lo ta fix belasting sin bisa den cual caso y cual prueba e tin. Ami a traha cu yen di director y inspector di belasting y sa cu tur a haci nan trabou debidamente cu un par di excepcion di casonan cu a ser denuncia, tin pa mi mes y tambe pa otronan. Aki tur empleado publico, tur cu ta cobra di gobierno pa cualkier contrato of e NV-nan nan loonbelasting y tur otro cos ta ser kita tur fin di luna. Den comercio e mester ta mescos, pero tin casonan a sali na cla awor cu tin hopi cu no ta cumpli. Bo no por generalisa cu ta politiconan ta “fix” belasting faltando respet pa nos inspectornan. Si bo tin prueba ken a fix ken bisa kende nan anto! Bo a bisa cu politica aki ta friends and family. Cuanto ministro, secretario di estado y parlamentario boso a “fix” nan den tur clase di posicion? Check rond di boso cada un!
Stop di haci redashi y shisheria
Segun Bosman, autonomia no ta ora cu kier baha un ministro, pasobra e lo a denuncia corupcion di coleganan. Ki dia abo a mira un evidencia of prueba of ta “cuentas de hadas?”. “Cu ami a tende cu e di cu un tal Don nadie lo a bis’e etc”. Wel Bosman aki si bo tin evidencia of prueba nos Ministerio Publico por tarda, pero e ta ser persigui. Un cos si Ministerio Publico no kier ser usa pa ningun politico. Si e ministro cu a duna bo e cosnan tin e pruebanan, bis’e duna bo nan y cuminsa cana y stop di haci redashi y shisheria. Awor Bosman, conta mi con bin casi tur Ministro di Finansas Hulandes a traha pa Shell y dicon y pakico nunca Shell a paga Winstbelasting? Dicon den 2e kamer ora oposicion a denuncia e bagamunderia aki diripiente a stop tur discusion?
Ban fortifica tur nos institutonan
Autonomia ta un instrumento legal politico cu ta regla den e Statuut y nos constitucion, unda art. 3 di Statuut tin na un forma limitativo cual ta tur e podernan di Reino y cual ta nos autonomia. Art. 29 hasta ta dicta cu nos no por fia den exterior sin boso aprobacion. Tambe art. 36 ta bisa cu e paisnan den Reino lo yuda otro ora mester. Aki na Aruba nos a yega hasta na un surplus di 46 miyon florin na 2020, pero ta e Covid 19 a mata nos financieramente. E argumentonan politico di boso segun art. 38 di Statuut por yega na otro. Boso kier mas control, no ta problema. Ban fortifica tur nos institutonan y nos democracia. Pone 3 Officier van Justitie na Ministerio Publico pa investiga tur bo redashi y calumnianan, pero corda bin cu evidencia y pruebanan si! Investiga tambe tur e Hulandesnan cu a bin aki banda y “cumpra” yen di propiedad y lanta yen di negoshi manera ta Lotto miyonario di Hulanda nan tur a “gana”.
Boso a bisa cu boso ta bay skop nos di Statuut. Un ta problema. Pasa bisa Merca cu ta dicidi pa boso cu Aruba ta ser saca for di Reino Hulandes! Basta abusa di nos hendenan sin base alguno. Cu tin politico cu ta cay pa cos y cu ta “gevoelig voor giften”, esey ta tur caminda y no aki so! Stop di generalisa.


text:
Esfuerso di Gobierno a hinca Aruba como un di e prome islanan ricibi barco crucero
“Ayera tawata un dia yena cu emocion y positivismo. Despues di 15 luna tin un crucero cu pasahero den waf di Aruba. Un barco di Celebrity Cruiseline cu ta Celebrity Millennium a yega Aruba den e era nobo,” Parlamentario di MEP Hendrik Tevreden ta bisa.
E yegada di Millennium ta ilustra e comienso di recuperacion cu tanto Aruba tawata warda p’e. MEP un biaha mas a demostra di no solamente por a lidera Aruba durante e pandemia pero tambe Aruba lo sigui avansa den su recuperacion.
E era nobo cu a cuminsa despues di 15 luna ta sosode cu tur siguridad. Gobierno a combersa cu tur instancianan concerni di mundo di crucero pa sigura cu a tene cuenta cu reglanan di protocol. Den tur e reunionnan teni a palabra cu tur persona riba 18 aña mester ta vacuna y esnan bou 18 aña mester haci e PCR test 72 ora prome cu nan subi abordo di e barco.
Millennium ta bini Aruba cada dos aña y ta inclui den e itinerario di Caribe Hulandes. Banda di Millennium tin barconan crucero grandi di mas cu 3 mil pasahero cu lo bishita Aruba den e tempo aki. “Naturalmente nan lo no ta den full nan capacidad pa trata di mantene e distancia social y cumpli cu tur e reglanan di protocol,” Tevreden a splica.
Den e lista di barconan confirma caba tin nombernan manera: Carnival Horizon; MSC Divina; Carnival Sunrise; Vision Of The Seas; Carnival Sunrise; Norwegian Joy; Carnival Freedom; Caribbean Princess; Britannia; Odyssey Of The Seas y Norwegian Epic, pa menciona algun.
Pa e comerciantenan chikito, yegada di e cruceronan aki tambe ta un alivio. Nan mester a cera nan portanan na Welcome Plaza asina cu e ultimo barco a bandona Aruba y hopi di nan no tabatin otro entrada. P’esey mester bisa cu un era nobo cu MEP kier felicita Gobierno pa tur e esfuerso grandi haci pa Aruba ta un di e promenan cu a ricibi barconan crucero.


text:
KOMUNIKADO DI KUERPO POLISIAL KÒRSOU Título: detenshon pa maltrato
KOMUNIKADO DI KUERPO POLISIAL KÒRSOU
009 / 2017 12 yanüari 2017
Título: detenshon pa maltrato
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Awe djaweps 12 di yanuari 2017, alrededor di 20.20 ‘or Sentral di polis a dirigí un unidat polisial na un kas na Santo Domingoweg kaminda un homber mester ta maltratando un dama. Na e sitio e unidat a topa ku un dama ku un kap bou di su wowo robes ku tabata sangra. E dama a splika polis ku ta su pareha mester a maltrate. En konekshon ku esaki polis a detene e homber sospechoso J.H.E. nase na Sto. Domingo di 35 aña di edat, pa maltrato. A presentá e sospechoso dilanti un fiskal ouksiliar ku a ordená su enkarselamentu pendiente di mas investigashon.


text:
Prome Minister Evelyn Wever-Croes: DISTANCIAMENTO SOCIAL: ‘STOP DI PLAM’E’!
Prome Minister Evelyn Wever-Croes:
DISTANCIAMENTO SOCIAL: ‘STOP DI PLAM’E’!
Hopi hende ainda despues cu Aruba a wordo confronta cu dos caso di Corona Virus, no ta tumando e situacion cu nos ta den mucho na serio. “E comportacion di cada ciudadano di pais Aruba mester cambia si nos kier bringa e virus aki of pa e no plama mas y pa nos sali exitoso di esaki”, Prome Minister Evelyn Wever-Croes a enfatisa.
Mundo henter a cuminsa practica ‘Social Distancing’, un distanciamento social. Evita encuentronan di grupo grandi di hende sea na luganan social of na trabou. No bay caminda tin aglomeracion di hende of fiesta di famia of di club unda tin hopi hende.
Gobierno ya caba a emiti un prohibicion pa actividadnan publico, actividadnan social, cultural y Deportivo. Sinembargo e fin di siman tras di lomba a mustra nos cu e comportacion no a cambia.
Si nos tuma como ehempel Spaña, 3 siman pasa e pais aki tawata tin apenas 4 caso di Corona Virus. Ya pa diasabra 5200 caso a wordo raporta y diadomingo casi 8000 caso a wordo raporta. Esaki ta un indicacion di con lihe e virus aki ta plama.
“P’esey nos mester di cooperacion di cada ciudadano di pais Aruba pa cambia su comportacion y no bay den aglomeracionnan. Esaki no ta momentonan pa fiesta den grupo grandi. Pa nos para y bringa e virus aki nos mester di abo. Gobierno ta haciendo su parti, pero cada ciudadano mester tambe haci di su parti pa asina hunto nos vence”, Prome Minister Evelyn Wever-Croes a duna di conoce.


text:
WILLEMSTAD – Asosiashon di Mayor Totolica, despues di 45 aña ainda ta lucha pa redusí e listanan di espera pa persona ku limitashon por risibí e diferente servisionan ku nan tin derecho riba dje. Totolica ta satisfecho ku e aseptashon serka komunidat atraves di aňanan, pero tin kos ku ainda mester haňa atenshon. Entre otro Totolica ke mas tantu oído ora ku yuda e mayornan di kliente ku limitashon.
Resientemente a rekordá e echo ku 45 aña pasá a funda Totolica. Durante dje selebrashon Dulce Koopman a puntra e fundadó prinsipal di Totolica, Amintha Sprockel, kiko a kambia durante di 45 aňa.
Amintha Sprockel den kòmbersashon ku Dulce Koopman
Segun Amintha Sprockel, tur kos ta kla pa kuminsá ku konstrukshon dje kas pa personanan ku limitashon. “Mientrastantu debí na e tardansa, e proyekto ta bira mas karu. “Esaki ta un desepshon pasobra e kas tabata un di e kosnan ku Totolica ker a logra pa su 45 aniversario”, asina Amintha Sprockel, a menshoná.


text:
At’é, el a yega: e relato di EcoRYS. Hende sabí lo pensa: pero a publiká e relato na 2005 kaba, tòg? Nò, esei ta un otro relato di EcoRYS, kaminda a mustra ku anualmente tin di lamentá un dies òf binti víktima fatal di e ekspulshon di Isla. Awor EcoRYS a saka un otro relato tokante Isla. Den e relato akí a pinta posibilidat pa futuro di Isla. Un sugerensia ta pa upgrade Isla. Esaki ta kosta hopi plaka i mester buska invershonista pa esaki. EcoRYS ta bisa ku fin di e aña akí (2013) mester ta kla si e invershonista t’ei i ku mester firma un MOU (Memorandum of Understanding) ku e hürdó aktual, PdVSA, pa kuminsá mas pronto ku ta posibel ku upgrade e refineria. Ya tin un invershonista ku hopi plaka? Pasobra un la di fèrf so sí no ta sufisiente nò. Segun SMOC esaki no ta e kaso. Anto PdVSA? Nan no sa invertí mashá den Isla. Negosiá ku Isla no ta fruktífero, pero mientrastantu e kontrato di hür ku PdVSA lo kaba na 2019 sí! Te e momentu ei enseñansa lokal tin ku prepará obrero pa upgrade Isla. SMOC no tin e impreshon ku Kòrsou ta riba e rumbo ei kaba. For di e relato nobo di EcoRYS por konkluí ku aktualmente kasi no tin hóben (di binti, trinta aña di edat) ta traha na Isla, sino mas tantu hende adulto (di sinkuenta aña bai ariba) ku pokopoko lo baha ku penshun. Pues eksperensia tambe lo baha for di e empresa. Rònt mundu pais ta bira mas severo pa loke ta trata eksigensia ambiental di kombustibel. Ta p’esei refinerianan mester inová. SMOC no tin konfiansa ku Isla ta hasiendo esaki, manera EcoRYS ta skirbi den su relato. Lesa e relato aki: EcoRYS2012Sustainable future for Curacao (Bron:Persbureau Qraçao).
Comments Off on Relato di Ecorys ta públiko |


text:
Esaki ta conta pa local y residente di Aruba tambe.
ORANJESTAD Aruba - 30 oktober 2020. Den e ultimo dianan cu a pasa, e team encarga cu screening na nos Airport a tuma nota cu hopi residentenan cu ta regresa Aruba despues di un biahe, ta yega sin cu nan tin e Aruba Health App instala den nan telefoon.
Na momento cu bo persona ta regresa Aruba despues di a bay di biahe, ta importante pabo tambe tin e Aruba Health App instala. Esaki ta haci e proseso di screening y test di covid-19 mas liher na Airport.
Pa medio di e relato aki Departamento di Salud kier informa tur persona cu ta bay biaha pa no lubida di instala e Aruba Health App. Esaki bo por haci na cualkier momento di bo biahe, no mester ta presisamente ora di regresa. Bo por haci esaki algun dia adelanta tambe.
E Aruba Health App ta nesesario pa bo por ricibi bo resultado di covid-19 test haci na Airport mas rapido y eficiente posibel.


text:
Un major ta pidi yudansa pa algu ku a pasa kune i su yu kantu di laman
Un major ta pidi yudansa pa algu ku a pasa kune i su yu kantu di laman
Willemstad 9 yuli 2017.
Mi ke a pidi boso yudansa pa un post. Awe mi a bai laman na Jeremi ku mi yu muhe di 8 aña. Nos a yega para kantu na e baranka bandi di e awa i diripiente mi yu a kuminsa grita i bula sin por stop. Ma wak bou di su pianan i e tabata turr kima. Algun persona a basha karbon kayente kantu di e baranka i no a paga e karbon.
E karbon a bira mesun shinishi/blanku ku e santu. Pero mei mei/abou tabata sende. Tur su 2 pianan ta tur kima. E no por kana aktualmente. Nos mester a bai te poli kune. Mi ke pidi pa konsientisa e pueblo pa porfabor paga karbon ora nan kaba di hasi uzo di esaki kantu di awa. Please share pa evita otro viktima inosente sufri
Danki di antemano
Update: Ma sali poli awor aki kune i e pia no ta bon. Pero no por hasi hopi ku no ta lage mes kura. Mi ta post un pic di awe erbij


text:
Vacunacion ta un acto di amor!
Vacunacion ta un acto di amor!
Departamento di Salud Publico hunto cu Ministerio di Salud di Aruba den cuadro di e Campaña Nacional di Vacunacion ta lansa su siguiente fase di promocion di salud cu referencia na e lucha contra COVID-19 riba nos isla, caminda ta sigui enfoca ariba e importancia pa logra inmunidad colectivo y pa e diferente gruponan den nos sociedad vacuna.
Un promedio di 55% di nos comunidad completo (0-100 aña) ta vacuna na e momento aki pa cual motibo nos tin pa sigui enfatisa ariba e importancia pa vacuna. Mas hende vacuna Aruba tin, menos contagio cu complicacion lo tin y menos posibilidad di hospitalisacion y morto.
Segun analisis di cifranan actual, e categoria di edad cu ta mas vulnerabel debi na un grado di vacunacion hopi abou ta entre 12 cu 44 aña (esnan mas activo) y tambe 80 aña bay ariba.
E yamado ta pa e grupo di edadnan aki, pero tambe tur esnan cu no a vacuna ainda pa vacuna y compronde cu e vacuna di Pfizer cu Aruba ta suministrando ta dunando resultado. Segun datonan local, e gran mayoria di hende contagia den hosital cu complicacion no ta vacuna, loke ta genera den nos comunidad mas medida cu e respectivo consecuencia, gastonan medico extra, un percepcion negativo internacionalmente y hopi presion social, emocional y economico.
Vacuna no ta solamente un acto di solidaridad y reponsabilidad conhunto caminda niun hende por keda atras; pero mas tanto, vacuna ta un acto di amor pa bo mes, bo famia y bo pais!
Por fabor, no duda mas: VACUNA!
#DVGAruba
#VacunaTaUnActoDiAmor
#DosisPaBiba


text:
A detene dos sospechoso, un pa droga y otro busca pa husticia
ORANJESTAD, Aruba: Durante e siman entre 5 pa 11 di juni ultimo, e ekipo conoci como “Flex-Team” di Cuerpo Policial Aruba a efectua un cantidad di control durante nan patruyanan diario. Ta trata aki di un grupo special di Polisnan cu instruccion specifico pa mantene ordo publico den areanan conoci pa problema.
E esfuersonan aki ta conduci pa evita of minimalisa agrupacion di hende rond di luganan conoci manera Manuelito’s Bar, Cirkle-K, Hotel Bacarat, casnan di pueblo na Noord, Madiki y tambe na casnan di pueblo na Sero Patrishi. Tambe a controla luganan manera Lekker, De Olde Molen y Cas Casuela pa nan orario di ceramento y den caso cu no a cera e luga ainda, a core cu tur hende pa cas.
Tur grupo cu a topa cune den oranan di anochi na altura di Eagle Beach y cu tabata consumiendo alcohol combina cu musica duro, mester a bandona e sitio. A controla tur esunnan cu a mustra un actitud sospechoso.
Durante e control den e siman ariba menciona, Polisnan di “Flex-Team” a topa cu e sospechoso di inicial A.H. kende tin orden di detencion riba su nomber. A detene na altura di Pelican Pier na beach y a transport’e pa Warda di Polis na Noord.
Diasabra dia 10 di juni 2017 pa mas o menos 10:25pm a topa cu holo fuerte di Marihuana den Avenida Alo Tromp den Rancho. Na altura di Wan Boy Bar & Restaurant a topa dos persona, pero cu a trata na core bay ora a nota presencia di Polis. Esaki mesora a haci nan sospechoso y a bay over na detencion. A listra nan y a haya 7 sakito conteniendo Cocaina. A detene e homber O.N.T. pa mas investigacion.
Durante e mesun siman, relaciona cu bendemento di Mini Mega, mara na un premio multimiyonario, a opta pa patruya den areanan specifico cerca di oficinanan di catochi.
Tur grupo, cu durante oranan di anochi y marduga ta para den gang riba parkeerplaats di The Village dilanti hotelnan High Rise, y cu tabata consumiendo alcohol y scucha musica duro, mester a bandona e sitio. A controla y listra tur cu tabata duna un actitud sospechoso.
Separa di sitionan specifico, a para algun auto tambe pa control. Eyden a haya un cantidad di marihuana, piedranan di cocaina, sker, cuchiu y otro artefactonan pa procesa droga. Tur a keda den beslag.
Na tur Polisnan di “Flex-Team” a efectua 113 control, a detene 2 sospechoso, di cual 1 tabata pa droga y e otro tabata pasobra Husticia ta busk’e.


text:
STICHTING MUSICA ta un stichting cu ta representa tur musico na Aruba, y AMAA ta un asociacion cu ta proteha y sali na defensa di tur artista na Aruba.
E pandemia a trece hopi inseguridad y hopi artista a perde sea nan trabao of parti di nan entrada.
Basa riba asercamento di algun grupo di Gaita STICHTING MUSICA y AMAA ta haci un yamada na particularmente TUR grupo di Gaita, pa registra cerca AMAA (https:fishline.typeform.com/to/N99Twlao), pa asina hunto cu Departamento di Cultura di Aruba (DCA) por jega na algun plan pa por presenta na DVG. E idea ta pa pone un plan den otro den forma structural cu ta cuadra cu reglanan poni, pa asina e grupo nan por presenta un manera of otro visual nan musica y ambiente cultural di pasco na nos pueblo.
E formulario ta disponible riba pagina di AMAA y di STICHTING MUSICA
Naturalmente tur otro artista y musico tambe ta bon bini pa sigi registra serca AMAA.
UNION TA HACI FORSA.
Cordial Saludos,


text:
Trahadonan di parke nacional Arikok a protesta diamars mainta
ORANJESTAD – Segun nos colaborador na Noticia Cla, e trahadonan di Parke Nacional Arikok diamars mainta a bay den un accion cortico, pa demostra...
No ta mishi!
ORANJESTAD - 'No ta mishi!' ta yama e di tres edicion di e proyecto Kamishibai pa nos muchanan. E ta un storia den cuadro...
Panama y Colombia ta mira Aruba como un partner importante den sector comercial y...
ORANJESTAD – Sra. Jocelyn Croes, ex-Minister Plenipotenciario di Aruba na Washington y actualmente consehero di Prome Minister, a compaña e mandatario den su bishita...
Gianni’s Celebrando 26 aña
Awe nos di Gianni's Nutrition ta CELEBRANDO 26 AÑA di existencia! Nos kier a gradici Aruba completo y tambe nos cliente nan di afor,...
Evelyn Wever re-eligi como lider di MEP pa aclamacion
ORANJESTAD - Pa aclamacion, actual lider di partido politico Movimento Electoral di Pueblo (MEP), a re-eligi Evelyn Wever Croes pa lidera e partido pa...
Alfredo Capelo di Colegio Arubano a ricibi ‘Appel di Enseñansa”
ORANJESTAD – Segun informacion di nos colaborador na Noticia Cla, e docente cu recientemente tabata centro di atencion pa a tuma su retiro den un...
Aguirre: Speransa cu Reino Hulandes lo no conoce frontera
AMSTERDAM - Segun informacion di nos colaborador na Noticia Cla, Marifer Aguirre Broca den calidad como presidente di parlamento hubenil di Reino, a hiba un...
A cuminsa cu restauracion di ‘California Lighthouse’
ORANJESTAD - Trabounan a cuminsa oficialmente awe pa restauracion di e faro na 'California', conoci popularmente como e California Lighthouse. Ta considera esaki como...
Hopi interes na Aruba pa eclipse lunar
ORANJESTAD – Un cantidad grandi di hende na Aruba diadomingo anochi a busca caminda pa wak e eclipse lunar, conoci como e ‘blood moon’,...
CITGO ‘preocupa’ con lihe por haya Arubianonan bek pa traha na Aruba
ORANJESTAD – E compania CITGO ta precupa con lihe por haya arubianonan den exterior bek pa traha na Aruba, si nan dicidi di tuma...


text:
10 paso ku ta garantisá éksito
1. Traha un bon businessplan!
Kada kompania ta kuminsá ku un vishon i un idea. Buta esaki riba papel ta e promé paso pa un businessplan eksitoso. Un businessplan ta ehekushon di bo idea i un plan di akshon pa futuro. Formulá un businessplan ta di gran importansha ora di pidi sostén finansiero. Den bo businessplan bo ta husga si bo plan i ideanan ta faktibel. Un businessplan ta evitá ku bo ta lubidá sierto aspekto esensial.
Un businessplan ta kuminsá ku un diskripshon konkreto di bo idea i mas aleu un plan finansiero. E plan aki ta indiká kon bo kompania ta finansiá, manera por ehèmpel kuantu sèn bo mester i di unda e sèn aki ta bini. Un investigashon di merkado tambe ta nesesario pa indiká bo grupo di enfoke, klientenan potensial i kompetidornan. Un businessplan ta di gran importansia pa un kompania nobo; esaki ta mustra si e idea ta faktibel i kiko e perspektiva riba término largu ta. Skibi bo propio businessplan i si ta nesesario laga un hende yud’abo. Abo konosé e plannan i vishon pa bo kompania mihó ku kualke otro persona.
2. Traha un plan finansiero realístiko!
Pa kuminsá ku un negoshi, bo mester di kapital. Si bo mes no tin sufisiente kapital, bo mester buska esaki pa medio di finansiamentu eksterno. Ta fasil pa pensa ku bankonan ta e úniko fuente di finansiamentu, pero en realidat tin hopi otro posibilidat pa rekerí kapital, manera por ehèmpel institutonan finansiero (CDI, Qredits i Korpodeko). Banda di esaki tin posibilidatnan nobo i kreativo tambe, manera crowdfunding. Tene kuenta ku bo no ta limitá na un tipo di finansiamentu eksterno. Un kombinashon di e diferente opshonnan tambe ta un posibilidat.
Un bon plan finansiero ta tene kuenta ku e invershonnan nesesario a base di investigashon. Pa por tin un bon plan finansiero, bo mester kalkulá e benta i gastunan di operashon sperá i alabes tene kuenta ku e proksimo tres añanan. Ora di traha un plan finansiero semper bo mester sòru ku bo ta kapas di paga e obligashonnan finansiero. Esaki ta inkluí e finansiamentu.
3. Skohe un struktura hurídiko
E struktura hurídiko di bo kompania ta dependé di bo situashon spesífiko, e produkto òf servisio ku bo ta ofresé, e meta di bo kompania, si bo ta kuminsá bo so òf ku sosio i si bo ta bai operá lokal òf internashonal. Algun aspekto importante pa tene kuenta ku ne ora di skohe e struktura hurídiko di bo kompania ta e benefisionan fiskal i e pasivo di kada struktura.
Den kaso di un derecho impresarial e benefisionan fiskal ta relativamente faborabel na komienso. Esaki ta pasombra e tipo di kompanianan aki hopi biaha no ta produsí ganashi na komienso i paso e empresario no tin hopi gastu pa e struktura hurídiko aki. Si e struktura hurídiko deseá ta bira un propiedat, abo ta responsabel pa tur e debenan ku e kompania tin. Esaki ta konta tambe den kaso ku bo ta bati bankarota. Den kaso ku bo a kasa den komunidat di bienes, bo partner tambe ta responsabel pa e debenan di e kompania.
Despues ku bo a skohe un struktura hurídiko, por kambia esaki ahinda. Sinembargo, esaki lo tin konsekuensha hurídiko, fiskal i administrativo.
4. Skohe un nòmber di kompania úniko
E nòmber di bo kompania mester ta original, otro i úniko den bo branche i region. Skohe un nòmber fasil i komprendibel ku bo grupo di enfoke por memorisá fasil i ku ta pas ku e servisio ku bo ta ofresé. Pensa riba futuro. E lo ta e nòmber perfekto aki 10 aña ahinda? Konsultá Kámara di Komèrsio di Kòrsou pa kontrolá disponibilidat di e nòmber deseá. Asina e kompania ta registrá na Kámara di Komèrsio di Kòrsou e nòmber ta keda registrá outomátikamente i esaki lo no ta disponibel pa otronan mas.
5. Skohe un sitio adekuá pa e kompania
Un sitio ta sumamente importante. Hopi hende ta balotá e importansha di un sitio perfekto. Depende di e tipo di kompania, un sitio por ta desisivo. Kompanianan chikitu mester por ta den kontakto personal ku nan kliente. Pa e motibu ei trafiko i e aksesibilidat ta faktornan importante, no djis pa e kliente, pero tambe pa e trahadónan i otro servisionan ku bo ta ofresé. Tene kuenta tambe ku e echo ku e sitio perfekto ta bin ku su gastunan nesesario i komo kompania nobo gastunan ta hunga un ròl hopi importante.
6. Registrá e kompania nobo
E promé paso ora di lanta un kompania nobo ta pa registrá esaki na Kámara di Komèrsio di Kòrsou. Despues mester registrá e kompania na Servisio di Impuesto i na Banko di Seguro Sosial (SVB). E kompania no ta kompletamente legal i transparente si e inskripshonnan adishonal aki no a tuma lugá.
7. Hasi un petishon pa pèrmitnan di negoshi
Den sierto kaso lansamentu di un kompania na Kòrsou ta rekerí un pèrmit di establesimentu. Por hasi un petishon pa un pèrmit di establesimentu na Lokèt di Pèrmit i esaki ta keda emití pa Ministerio di Desaroyo Ekonómiko. Outorisashon di establesimentu no ta un obligashon pa tur empresario. Si e persona ku ta kuminsá e kompania a nase na Kòrsou of un di e islanan di loke tabata konosí komo Antias Holandes promé ku 2010, òf na Aruba promé ku 1986, un pèrmit no ta nesesario. Tur otro persona mester sòru pa un pèrmit di establesimentu.
8. Introdusí bo kompania na mundu!
Un di bo prioridatnan komo empresario nobo ta sòru pa mundo sa kiko bo ta ofresé. Mas lihé hende será konosí ku bo kompania, mas grandi e grupo di enfoke i mas tantu kliente potenshal bo por alkansá. Tin diferente manera pa merkadiá bo kompania i asina influenshá e benta. Sierto metódo di merkadeo ta rekerí yudansa profeshonal, pero tin diferente manera mas barata pa merkadiá bo kompania. Awendia ta importante pa bo ta visibel online. Pues, esaki ta un faktor importante ku mester tene kuenta ku ne.
Tin diferente manera barata pa merkadiá bo kompania online, manera por ehèmpel krea un plataforma sosial. SI bo tin e posibilidat di invertí den un wèpsait, BAI P’E! Banda di krea un punto di akseso pa e kliente, un wèpsait ta duna bo kompania mas kredibilidat. Meskos ta konta pa businesscard. Sòru pa semper bo informashon ta up-to-date i ku tur komunikashon ta koherente.
9. Habri un kuenta bankario komersial
Asina ku bo a registrá bo kompania na Kámara di Komèrsio di Kòrsou i na Servisio di Impuesto, e kompania tin derecho riba un kuenta bankario komersial. Esaki ta sumamente importante pa un kompania nobo. Ku un kuenta bankario komersial bo por manehá asuntunan fiskal i práktiko. Na e manera aki fondonan di kompania i fondonan personal ta keda separá.
10. Mantenshon di buki na un manera saludabel
Un bista general di e situashon finansiero di bo kompania ta di gran importansha. Hopi ta balotá e aspekto aki, pero mantenshon di un kompania eksitoso ta rekerí un bon bista di e entrada i gastunan operashonal. Un bon sistema di tene buki ta dun’abo un bista transparente di e situashon finansiero, manera por ehèmpel entrada i gastunan, fakturanan i e montante di impuesto riba volúmen. Entrega di kontrato, faktura i dokumentonan hurídiko tambe ta importante. Dependé di bo abilidatnan i situashon komersial, bo por konsiderá pa laga un kompania eksterno konfiabel hasi e tipo di trabounan aki pa bo.


text:
WILLEMSTAD – Na aña 2013 mas ku 440.000 turista a pasa por lo ménos un anochi na Kòrsou, asina sifra di Curaçao Tourist Board (CTB) ta mustra. Esaki ta sinku porshento mas ku na 2012: turismo na Kòrsou ainda ta oumentá tur aña.
Tòg mayoria di e hotèlnan ta mira e kantidat di kamberbashí oumentá ketu bai. “Mas i mas hende ta buska akomodashon mas chikí i mas barata online”, Margie Zoetrum, manager di komunikashon na CTB, ta bisa.
Un bishita na e website di biahe AirBnb pa buska akomodashon na Kòrsou ta ta konfirmá e trènt aki: ta ofresé kamber den hòstel of apartamentu chikí for di 20 euro pa anochi (mas o ménos 50 florin), pero por buk tambe un kas hinté òf solamente un kamber den un kas.
Kamber sushi
“Tin desena di ehèmpel, Sander Winterberg, general manager na Livingstone Jan Thiel, ta konta. “Tin be ta trata di un apartamento nèchi den un resort, pero tin be turista ta bin resultá den un kamber sushi den un mal bario. Mi ta haña esei piká di nan eksperiensia: e hendenan aki no ta bin Kòrsou bèk nunka mas. Ademas ta paga e impuesto na Hulanda, ke men Kòrsou mes no ta probechá.”
José Castillo, sales director na Marriott, tambe ta ripará e trènt. “E kasnan den mi bario ta hür kasi tur siman kaminda 2013 pa Marriott sigur no tabata un bon aña. Mi no tin un idea unda e plaka ku a paga pa un kas privá ta keda.”
CTB ta midi e kantidat di turista ku e karchi di imigrashon ku e hendenan ku yega na Hato ta entregá. Asina CBT ta mira ku turismo ta oumentá si. “Mas i mas ta sosodé ku ta yena un adrès di un kas di biba riba e karchi aki”, Zoetrum ta konta.
Kùr
CTB por kùr e adresnan aki. “Tin be e akomodashonnan chikitu ta haña inspekshon i nan mester kumpli ku sierto kriterio. Si esaki ta bon nos ta promové nan riba nos site tambe. Nan tambe meresé algu i e plaka ta keda den ekonomia di Kòrsou ketu bai. E turista aki kisas ta saka ménos plaka na hotèl, pero e ta bai supermerkado si, òf e ta hür un outo i e ta kumpra algu na Punda.” Zoetrum no por bisa si ta hür tur akomodashon legalmente. “Esaki ta na gobièrnu. Si un hende no ta paga impuesto pa hür un apartamento, esaki ta ilegal.”
For di algun aña CBT aktivamente ta promové Kòrsou den Estádos Unídos, pero Alemania i Suramerika tambe ta haña mas atenshon. No ta promové Kòrsou komo un isla pa un sièrto grupo. “Pa kua grupo nos ta hasi promoshon esei ta dependé di e parti di mundu. Na Hulanda nos ta dirigí e promoshon riba famia, pero na Suramerika e promoshon ta mas pa ‘shopaholic’. Despues ku nos bende e destinashon ta na e turista pa buska e hotel ku ta pas seka dje. Ta e hotelnan mester trata di aktua den esaki.”
Merkado mas amplio
Marriott ta dirigí su mes espesialmente riba merkado merikano. Castillo ta masha kontentu ku e promoshon di CTB na Estádos Unídos. Pero Livingstone semper tabata buska e turista hulandes. “E aña aki nos a kuminsá fókùs riba un merkado mas amplio”, Winterberg ta konta. Awor nos ta dirigí nos mes tambe riba turista di Sürnam, Brazil, i Estádos Unídos. Na yanüari kaba esaki a yuda.”
Outor: Elisa Koek


text:
DEN HAAG – Konseho di Minister di Reino ke pa mas lihé posibel instalá un komishon independiente ku ta investigá e integridat di mandatarionan na Sint Maarten. Gobièrnu di Sint Maarten lo haña un di tres instrukshon si e no koperá.
Minister Plasterk ta haña ku gobièrnu di Sint Maarten tin muchu poko disposishon, forsa laboral i plaka pa trata e problemasia. “Te awor e poder outosufisiente di un komunidat chikí manera Sint Maarten no tabata basta pa trata e problemasia aki profundamente”, asina e minister di Asuntunan Interior i Relashonnan den Reino ta bisa.
Plasterk ta spera ku e gobièrnu di Marcel Gumbs ta bai di akuerdo ku e komishon. Sino lo imponé e komishon ku un instrukshon. E komishon ku mester lanta lo por pasa loke el a haña sa pa Ministerio Públiko, si ta trata di echonan kastigabel.
Gobièrnu di Sint Maarten lo haña e medida planeá den un plan di konsepto i e por reakshoná. Dia 6 di mart Konseho di Minister di Reino lo tuma un desishon tokante e medida.
Anteriormente un komishon di investigashon di gobernador a reuní i klasifiká e abusunan. Korupshon, mal uso di poder i bruamentu di interes ta sistemátiko, e rapòrt ta konkluí. Plasterk ta yama e situashon riba e isla ‘inaseptabel’.
Sint Maartenhuis na Hulanda no tabata alkansabel pa komentario.
Outor: Pieter Hofmann


text:
En conexion cu e anuncio cu Gobierno di Aruba a anuncia referente e pandemia COVID-19 y e anuncio di “Shelter in Place” ,DIP kier participa, cu nos lo keda cera pa publico te cu 20 di April, 2020.
Alaves, DIP kier participa algun informacion di suma importancia na comunidad1. Cualkier cliente cu tin un peticion of pregunta importante y no por warda despues di 20 di April, por manda un email na info@dip.aw2. Si pa un motibo of otro, Bo persona a perdetrabou, y ta den e proceso pa pasa akta na Notaris, please manda un email na uc@dip.aw painforma nos di esaki. 3. Si bo persona ta den e proceso pa pasa akta na Notaris y bo contract a caduca, por manda un email na uc@dip.aw pa pidi un extencion.4. Tur cliente cu ta den proceso di Reservacion, pendiente pa ricibi contracto erfpacht y cu tin cuentrega mapa, bewijs van indiening DOW y papel di Censo na DIP, pa por fabor hasi esaki via e siguiente email: uc@dip.aw
prome cu e fecha limite cu e cliente a haña. Pleaseinclui e informacion di bo Notaris.5. Pa extension di erfpacht existente (60 jaar), e proceso lo continua normal, (Tuma nota cu bodocumentonan mester ta na Notaris caba). Paesnan cu ya a haci nan petición y no a ricibi nancontract ainda, DIP lo tuma contact cu bo persona na momento cu esaki ta cla.6. Tur precario ta on hold, y esaki ta conforme edecreto di Gobierno di “Shelter in Place”.7. Temporada di campamento April 2020, lo kedacancela, conforme e decreto di Gobierno “Shelterin Place y Toque de Queda”.8. Pa locual ta entrego di pre- reservering di esnancu ta riba e lista di 2013 bay ariba, esaki lo continua normal, manera cu “Shelter in Place” keda anula y nos lo regresa na normalidad.9. Muy pronto, DIP y Gobierno di Aruba, lo anuncia e maneho nobo pa locual ta trata huurgronden.Nos sector primario lo ta esun prome cu lo wordostimula pa jump-start nos economía.10. Actualmente e peticionan di Ranchonan Crioyota den evaluacion.11. Peticionnan pa rosa tereno “Aanlegvergunning, Uitbreiding y Bestemmingswijziging” ta den proceso, pero debi na e “Shelter in Place” algundepartamento di DIP lo por tin retrazo den esaki.12. Na e mesun momento aki, DIP ta informa di taden e fase final pa introduci e ROPV. Introduccion di e ROPV lo significa un desaroyoduradero pa nos pais cu un economia diversifica y balansa pa nos futuro generacion.
Aunke e corona virus ta un reto, DIP ta convenci cuesaki ta un oportunidad pa nos redesigna nos paismanera e vision di nos ROP 2019 ta indica.
Na final, nos kier pidi cada ciudadano respetadesicionnan cu Gobierno ta tumando. Ban keda Cas, pa asina nos por yuda “Flatten The Curve”, y mas liher nos regresa na normalidad.


text:
KRALENDIJK – Claris St Jago – Trinidad hefe di merkadeo i komunikashon di Selibon N.V. a papia ku radio Live 99.9 FM tokante trabounan ku Selibon ta ehersé i mas. “Selibon ta hasiendo trabounan di limpiesa den Antriol pariba i debí na selebrashon di bario Tera kòrá, a opta pa bai hasi limpiesa den Tera kora. Momentu ku terminá aya ta kontinuá den Antriol pariba i despues den e bario parti pabou. Seguidamente nos ta bai bario Nort di Saliña. Nos ta kontentu kon Bonerianonan ta biba ku e trabounan ku Selibon ta hasi. Nos ta haña bon koperashon, kaminda hende ta yama i bisa sierto áreanan ku a kaba hasi limpi, tin persona ta bolbe depositá shushi na e área. Esaki a sosodé entre otro den bario Mexico.
Selibon ta ofresé tur wikènt, esta djasabra i djadumingu pa por hiba i tira shushi grátis na Landfill. Ta ofresé tambe e parti di rekohé shushi èkstra ku e suidadano tin na kas. Por yama na ofisina di Selibon un dia promé ku e trùk ta pasa den bo bario pa rekohé shushi i Selibon ta manda un ekipo spesial pa atendé ku e shushi na bo kas. Nos huntu tin ku traha pa tene Boneiru limpi. Pa loke ta trata e bario di Rincon por hasi uso di Morotin, ku ta habri djaluna pa djabièrnè 9:30 pa 7’or di anochi, djasabra ta entre 9:30 pa 5:30 i djadumingu 10’or pa 3’or di mèrdia. Na lagun por depositá shushi di 7’or pa 4’or durante siman i djasabra 8’or pa 4’or i djadumingu 8’or pa 1’or,” St Jago-Trenidad a bisa. Ta pidi tambe pa laga Morotin pa habitantenan di Rincon i tira kosnan ku mester prosesá, manera produkto kaduká na Lagun, kaminda por prosesá nan rápido.


text:
KRALENDIJK – Gerold Bernabela di sinidkato FEDEBON ta pidi pa Gobièrnu di Boneiru ta mas enbolbí den e problema di BOPEC. “Gobièrnu di Boneiru mester ta mas serka di e problema na BOPEC. Bèrdat ta trata di un kompania privá, sinembargo ta hopi famia ta bai pèrdè trabou. Porloménos 300 persona ya a pèrdè trabou, esaki por multiplik’é ku 3, i bo mes por saka e resultado. Gran parti di e hendenan ku a pèrdè trabou a bandoná Boneiru. Nos tin ku hasi posibel pa mantené kupo di trabou. Esaki solamente nos por hasié den union. Pa e motibu aki sindikatonan a uni. Ku esaki FEDEBON ta konsiderá ku a hasi tur esfuerso pa garantisá ku BOPEC tin futuro. Si kontinuá ku aktividat na BOPEC, nos sa ku no ta tur tanki ta bai den servisio. Debí ku no ta tur tanki ta bai den servisio, ta bai tin kantidat di trabou disponibel pa hopi hende. Loke si mester tene kuenta ta ku na momentu ku a kantidat di trabou baha, meskos esnan ku ta traha por bira ménos.
Nos ta den un situashon kaminda mester bai bati na porta di Hulanda. 45 aña a basha tur tipo di kos den e asuntu aki. Pa deshasí di tur loke tin na e lugá, lo kosta enormemente hopi sèn. Gobièrnu di Boneiru no tin sèn pa hasi e trabou. Si ta Hulanda ta bai hasié, mihó e inbertí den e instalashonnan. Den e direkshon aki nos mester bai, òf Hulanda mester bisa e no ta interesá mas pa BOPEC ta na Boneiru. Hulanda tin tur kos pa por yuda. No bin pa eliminá BOPEC, sino pa drecha kos pa kontinuashon. Nos no por keda bisa nos ta parti di Hulanda i momentu ku nan tin ku yuda nos, ta bisa aki si nan no ta atendé. Mester pone forsa huntu pa logra keda eksistí. No ta eksistí diferente sindikato. Uni nos ta bai pa e lucha. 2 luna mas tin sèn i despues no tin nada mas pa BOPEC. No tin idea kiko e notario ta bai hasi. Si e laba nan saka su kurpa afó, no tin nada pa e trahadó. Ya a kuminsá saka sesantia pa trahadónan. Pues si nos mes ta prepará pa esei, ta nifiká ku kos ta bai kaba,”Bernabela a bisa.


text:
Durante e caredanan di Karting, den categoría Senior Two Strokes, na Estados Unidos e conocido Jonathan Arends ta haciendo un papel impagable hibando Aruba su nomber den e top celebrities di Karting rond di mundo. ROK CUP USA ta un serie di caredanan Karting, cu a wordo introduci na Estados Unidos na 2013. Aunke e serie aki ta uno relativamente nobo na Estados Unidos, rond mundo e ta un serie cu ya ta draai pa 11 ana y na 32 pais rond di mundo. ROK CUP ta conta cu autorización di FIA y ta reconoci pa Federation Internacionale de Karting, haciendo uso di motornan Vortex – ROK y cu ta promove partnership cu PCUP International Finals na South Garda Italia. ROK CUP USA ta hopi entusiasma cu e caredanan di 2015 cu a wordo lansa na Maart na Orlando Kart Center. E serie lo continua cu un stop na Miami, Jacksonville y Ocala. September 13 y 14 lo termina e horada na Orlando Kart Center pa host ROK CUP USA Championship na unda e ROK CUP champions lo keda homenagea, basa riba e puntonan acumula durante e 5 caredanan cu ta formula asina hunto e five – race series. E prome race a ser corri na Ocala Grand Prix , durante e weekend di 18 y 19 di April y aki e Arubiano, Jonathan Arends a saca e mihor tempo y tan a di 5 lugar caba den e point series aki. E di dos careda lo ser teni na Homestead y esaki lo tan a final di Mei, esta e dianan 23 y 24 di Mei, 2015. Mientras tur wowonan lo ta dirigi riba e di cuater careda dianan 27 y 28 di Juni 2015 na e fantástico pista di Palm Beach. E ultimo careda pa e series lo ser corri na Jacksonville e dianan 15 y 16 di Augustus, 2015.
“Bale la pena” videoclip a wordo lansa!
January 29, 2021 0
ART EXHIBIT- Soca Art- Raise your voice!
January 15, 2021 0


text:
Sindicato SIMAR ta inicia e aña cu diferente punto di agenda. Un di e puntonan cu tin riba e agenda ta cu e aña aki nan lo bay tin cambio di directiva. Secretario di e sindicato Sra. Maroeschka Cornelie a splica mas riba e eleccion di un directiva nobo cu lo tuma luga na luna di april.
Durante aña 2015 directiva a traha cu 5 hende, mientras cu un directiva tin espacio pa 7 hende. Durante casi 2 aña directiva di e sindicato a traha cu e 5 personanan aki, kendenan a percura pa participa na tur comision cu tin. Pero asina mes nan a haya ayudo di 1 solo miembro di e sindicato, esta Sr. Henry Barrera. El a yuda e directiva na participa durante un comision, pero tur e otro comisionnan e directiva mes a percura pa participa na nan.
Eligi directiva nobo
Segun Sra. Cornelie na Bon Dia Aruba, cu e aña aki ta uno hopi importante. Na e luna di april e temporada di directiva di sindicato SIMAR lo caba y esaki ta nifica cu lo mester eligi un directiva nobo. Directiva tin pensa di cambia e forma di votacion. Pero prome cu e eleccion tuma luga, directiva lo yama un reunion di nobo pa tur su miembronan. Durante e reunion aki lo bay repasa e reglamento di cas y ta bay aproba esaki, e secretario a bisa. Den e reglamento di cas ey ta bay bin e forma con e directiva aki ta propone e miembronan pa scoge un presidente y directiva pa e sindicato. Esaki lo ta diferente cu e manera tradicional.
Scoge na forma mas democratico
Lo scoge un president nobo na un forma mas democratico y cu espacio mas grandi pa e miembronan vota, e ta bisa Bon Dia Aruba. Normalmente e anochi di eleccion e miembronan ta vota e momento ey, cual ta e unico momento di vota. “Nos ta bay pone mas espacio pa vota, nos ta bay pone stem local y mas tempo pa vota. Kiermen bo ta bay haya mas hende pa vota e ora,” Sra. Cornelie a bisa Bon Dia Aruba. E miembronan di directiva actual por wordo reeligi, pero nan mester pone nan mes disponibel. “Un miembro di directiva actual mester laga sa si e kier pone su mes disponibel,” e ta sigui bisa. A puntra Sra. Cornelie si e lo pone su mes disponibel di cual e di te cu awo si.
“Nunca bo por complace tur hende. Esey ta dificil. Nunca bo lo complace tur bo miembronan, nunca lo bo complace tur hende eyfo y convence pa nan bira miembro tampoco. Pero mi por bisa si cu e sosten cu nos tin ta hopi grandi,” e ta bisa. Esey ta a base di comentario, a base di e-mail cu nan ta haya, e directiva tin sosten hopi grandi di e miembresia.
Encuesta di SIMAR
E aña aki SIMAR lo tin un encuesta na comienso di aña pa mira kico e miembronan ta pensa, kico nan ta spera, kico nan kier mas of menos. Pero e encuesta aki no lo conta solamente pa e miembronan, pero e directiva lo invita esunnan cu no ta miembro pa acerca nan pa informacion. Aña pasa nan no a haci e encuesta ya cu nan no por a haci esaki pa motibo cu nan no tabata tin suficiente ayudo.
Un cos cu nan ta bay haci tambe e aña aki ta invita grupo di scolnan pa asina duna splicacion di e trabou sindical y e importancia di ta miembro. E sindicato ta mira cu hopi hende no ta mira e importancia pa sostene nan.


text:
Oranjestad, Diamars mainta tempran polis nan ta bay na e negoshi di bril Solé, pa un caso cu na prome instante a wordo categorisa como un atraco, esaki lo tabata atraco #61, pero despues mas laat den oranan di mainta, vocero di polis a manda un update bisando cu no ta trata di un atraco, pero cu ta e security guard a haci un denuncia falso pa asina purba scapa su trabou.
Aparentemente den oranan trempan di mainta, e security no tabata na su post, cuidando dilanti di e negoshi y antesocialnan a probecha e momento aki pa kibra y drenta horta den e negoshi di bril Solé, nan a logra bay cu un cantidad grandi di brilnan, e brilnan den e negoshi aki sigur ta brilnan hopi caro.
Ora e security a bay bek dilanti di e negoshi ela ripara cu nan a kibra y drenta horta den e negoshi di bril Y pa e purba na scapa su trabou como security guard, ela inventa un storia cu no ta cuadra cu e berdad.
Arubanative.com tin den su data base registra, for di Januari pa awo, 60 atraco tur a wordo cubri riba e website arubanative.com.
Kiebro cu ladronicia ta algo cotidiano y ta dificil pa registranan, pero atraco ta hopi menos cu ladronicia y semper encuando prensa ta haya informacion confirmando si e ta un atraco of no, of si ta trata di un otro crimen. E informacion corecto aki ta wordo suminstra pa vocero di polis y ora no ta trata di un atraco, mesora e articulo ta wordo cambia y mane nan manda un update, e ta wordo publica.
Si otro medianan por tin un otro conteo, esey ta keda na nan con nan ta registra y cuanto atraco arma nan a cubri personalmente. Tur atraco arma cu arubanative.com a registra, ta wordo cubri cu imagennan na e sitio, como prueba.


text:
Den e programa aki nos invitado ta Sr. Trenidad. Reni manera nan ta jamé tin asina tantu kos pa kombersa tokante di dje pesei nos a entreviste un biaha mas pa nos sigi kombersa kune di pasado.
Produkshon: Fundashon Históriko Kultural Boneriano
Durashon: 52 minüt
Fuhikubo ta presentá: Reinier (Reini) Trenidad (Parti 2)
Den e programa aki nos invitado ta Sr. Trenidad. Reni manera nan ta jamé tin asina tantu kos pa kombersa tokante di dje pesei nos a entreviste un biaha mas pa nos sigi kombersa kune di pasado.


text: KRALENDIJK – Djasabra 4 di yüli último outoridatnan polisial a detené un hòmber pasahero di un vehíkulo di inisial J.S. despues ku un patruya a mira shofùr di e outo tira den laira riba kaya J.N.E. Craane. Despues di un persikushon ku a bin kaba den e bario di Nort’i Saliña, a logra detené e pasahero ku tabata den e outo. E shofùr, ku ta esun ku a tira i ku su identidat ta konosí pa polis, a logra baha for di e outo i huí bai laga polis. Awe djaluna 6 di yüli, e hòmber shofùr di e outo di fam M. ku a baha i kore bai laga polis, i ku ta esun ku a los tiru den laira, a bai entregá su mes 10’or di mainta kompañá pa su abogado. Mientras tantu ketubai e vehíkulo ku e 2 hòmbernan aki tabata den, ta konfiská pa mas investigashon. Djasabra mes a tene un entrada hudisial na kas di un di e sospechosonan i no ta konosí te na e momentunan aki si outoridatnan a bin enkontrá kosnan ilegal na e kas. Investigashon den e kaso aki ta kontinuá.


text:
31Dan mi taki: Arki, edeman fu Yakob, fesiman fu a oso fu Israel. Na unu na den sma di mus sabi fa sani mus du tapu wan leti fasi. 2Ma un no lobi den bun sani. Un lobi a ogri moro. Un e piri a buba puru fu Mi folku, un e puru a meti na den bonyo fu den. 3Iya, un e nyan a meti fu Mi folku. Un e hari a buba fu den puru, un e broko den bonyo fu den èn un e kapu den leki fa den e meki meti klari fu poti ini wan pan. 4Te den o kari MASRA na ini begi A no o piki den. A o drai En fesi gi den fu di den no du bun.
5Na disi MASRA e taki fu den profeiti di e kori Mi folku, di e pramisi freide te yu e gi den nyanyan, ma di e pramisi soso ogri gi den sma di no gi den noti fu nyan: 6Fu dat'ede ala sani o kon dungru gi unu, un no o si noti moro. Ala sani o blaka, un no o si noti moro fu taki. Neti o fadon gi den profeiti, a dei o kon dungru gi den. 7Den sma di Gado ben e sori sani o kon na syen. Den wan di e taki na fesi san o psa no o sabi san fu taki. Den o hori den anu fesi den mofo, bika MASRA no o piki den. 8Ma mi furu nanga a krakti nanga a Yeye fu MASRA. Mi du san bun ini Gado ai èn A gi mi a dek'ati fu taigi Yakob den ogri di a du nanga Israel fu den sondu fu en.
9Un arki, edeman fu a oso fu Yakob, fesiman fu a oso fu Israel. Un no lobi te sani e du tapu wan leti fasi èn den ogri sani un e si fu bun. 10Un bow Sion nanga brudu èn Yerusalem nanga ogridu. 11Den e gi den edeman kado fu den kan taki tak' sani bun te den e koti krutu. Den priester e teki moni fu gi leri. Gi moni den profeiti e taki san den si èn den e bribi taki MASRA de nanga den. Den e taki: “MASRA de nanga wi. Noti no o miti wi.” 12Ma fu unu ede den o drai Sion leki fa den e drai a doti ini wan gron. Yerusalem sa tron wan broko pranasi, grasi o gro tapu a bergi pe a tempel tnapu.


text:
Rough Riders BMX team recientemente tabata na Florida c’un delegacion di cinco mucha. Tabata un preparacion di dos luna largo.
Ferdison Flanders, un di e elitenan di Aruba a train e muchanan bastante fuerte hunto cu Gregory Wouters, tabata coach di e muchanan aki. Un preparacion fuerte di dos luna largo y esaki sigur a duna su frutonan. E muchanan a logra trece basta premio pa nos isla.
Esaki ta un logro grandi pa e ekipo di Rough Riders pero tambe pa nos isla di Aruba en general, cu ta duna indicacion cu e nivel di BMX na Aruba ta na un nivel hopi halto.
Proximamente nan lo bolbe sali pa Merca, e biaha aki pa Houston, Texas pa competi na e nivel mas halto cu tin y e grupo lo bira ocho pa nuebe mucha mas. E ekipo cu nan tin actualmente pero tambe lo bin mas mucha. Pa mas informacion, lesa TREMPAN di mañan.


text:
Guillermo Cresensio Pardo, mehor konosí komo Guillermito, Guillermito ku su 13 aña a kuminsá hunga futbòl den e ekipo hubenil di RKSV Jong Holland i for di e tempu ei nunka a bandoná fila di e ekipo aki.
Ku su 15 aña Guillermito ta pasa pa e promé onsena di e ekipo aki sin ku e tabata tin mester di hunga promé den segundo team manera tabata normal pa e otro hungadónan. E aktuashon sobresaliente di Guillermito den ramo di e deporte aki a pone ku e futbolista aki ku apénas 15 aña ta debutá na 1935 den Selekshon Nashonal di Kòrsou. Debí na su talento, su habilidat den dominio di e bala i su pasonan a la perfekshoná, e futbolista aki ta mantené su posishon den Selekshon Nashonal di Kòrsou te ku aña 1944.
Guillermito tabata tin aktuashon ku Selekshon di Kòrsou na Costa Rica i Venezuela. Na tur e dos paísnan aki Guillermito tabata tin un aktuashon sobresaliente i a risibí oferta di kontrakt. Tambe Guillermito a entrená bou di guia di e brasilero Pedro Da Cunha pa despues sirbi komo asistente. Guillermito a bishita Hondúras na 1957 ku Selekshon di Kòrsou den e funshon aki.
Sin duda nos mester konsiderá Guillermito Pardo komo un di nos pilarnan grandi den futbòl den tur tempu.


text:
Cuerpo Policial ta informa: Atraco ariba señora den Shellstraat a resulta den un denuncia falso.
Dia 4 februari 2021 un señora a pone central di polis na altura cu saliendo for di un casino ela wordo atraca den Shellstraat net pariba di Royal Plaza. Atracoteam a disidi di hasi loke nan ta jama un buurtonderzoek y a revisa tur e cameranan den e vecindario. Ariba niun no por a detecta cu enberdad e señora a wordo atraca.
Awe Atracoteam a disidi di bay interoga e señora, confrontando e señora cu loke nan investigacion a conclui. E señora a bin admiti cu ela inventa e storia. Despues di a tuma su declaracion como sospechoso ministerio publico a lage den libertad.
Pa Cuerpo Policial por resolve mas caso cooperacion y informacion di pueblo di Aruba ta hopi importante pesey nos ta pidi si bo tin cualkier informacion jama nos tiplijn: 11141. Nos ta garantisa cu bo ta keda anonimo.


text:
Creando Speransa Bus Tour di SETAR a ranca sali
SETAR e aña aki lo ta bishitando varios barionan rond di nos isla pa sorpresa clientenan di SETAR cu premionan atractivo te na porta di nan cas hunto cu e ambiente di fin di aña. E Creando Speransa Bus Tour ta forma parti di e campaña di fin di aña di SETAR “Danki pa ta Nos Cliente!”.
Diadomingo 15 di november, e Creando Speransa Bus Tour a bishita diferente barionan pariba di brug unda cu a haci varios cliente contento. Clientenan por gana entre otro baskets, gift cards y un servicio di SETAR completamente gratis pa aña 2021. Sin lubida nos clientenan den banda cu por gana gadgets, gifts cards y mucho mas “on the spot”.
Asina aki SETAR kier duna bek na su clientenan y gradici nan pa nan loyalidad y nan aporte di semper. Keda pendiente pa e sign di SETAR diadomingo awor unda nos lo ta bishitando entre otro e barionan di Santa Cruz y Paradera.


text:
Dia 1 di october ta dia di grandinan/adulto mayor. Pa e motibo aki Fundacion Movimiento Ta Bida (FMTB) den su proyecto Hunto Grandi, Grandi Hunto ta dedica luna di october completo cu actividadnan pa adultonan mayor. Lo organiza e.o. Caminata ,Car rally, charla, Nochi Luna yen, bishita na museo, sportdag.
FMTB ta traha dirigi ariba cu un dia comunidad completo lo sa di brinda respet y reconocimento sincero na grandinan kendenan pa añanan a traha na bienestar di comunidad di Aruba.
Frutanan di nan trabao ta e.o.:
Te 1985 Tur decision pa tur 6 isla tabata ser tuma pa gobierno central na Corsou. Pa tal motibo Aruba su grandinan a Lucha pa status Aparte. Cu logro di status Aparte, gobierno di Aruba mes por a tuma su propio decisionnan.
Te 1991 hende muhe y tambe hende homber soltero tabata gana menos cu homber casa haciendo mesun trabao. Pa tal motibo Aruba su grandinan a Lucha pa “Trabao igual Pago igual”. Na 1992 a logra via huez pa elimina e discriminacion aki. Esta haciendo mesun trabao, pago ta igual.
Asina tin mas logronan cu lo trece na conocemento di tur hende den e proximo dianan.
Den e siguiente calender ta haya un bista di e actividadnan cu Proyecto Hunto Grandi, Grandi Hunto Y Fundacion Movemiento ta Bida hunto cu otro instancianan tin planea pa october.
Pa mas informacion of pa inscribi por yama Rosa Leon 6419272 of 5868651 durante oranan di oficina dia dialuna pa diabierna.
Tur adulto mayor ta keda cordialmente invita pa participa na e actividadnan aki.
Nos deseo ta pa october bira un luna bunita y dushi pa nos adultonan mayor.
Ban uni y goza HUNTO GRANDI, pa asina nos keda GRANDI HUNTO!!!!


text:
Shanayah Howell y Feddison Flanders a competi den e careda contra Oloshi den e Weganan Panamericano LIMA 2019.
Awe na e pista di BMX situa na Costa Verde San Miguel a tuma lugar e prome competencianan di BMX. E atletanan Shanayah Howell y tambe Feddison Flanders a mira accion den e careda contra Oloshi den BMX.
Caredanan a start cu e atletanan femenino. Aki Shanayah Howell di Aruba a competi contra di un total di 14 coredor entre nan e favorito y alabes medayista di Oro den e Weganan Olimpico RIO 2016, e Colombiana Mariana Pajon.
Shanayah a start na di 8 posicion. Na final Shanayah a core un tempo di 39.233 cu a lage na e lugar number 6 den e careda contra oloshi. Mariana Pajon a sa di gana e careda cu un tempo di 37.221
Despues di e caredanan femenino e atletanan masculino a start. Akinan un total di 23 atleta a start e careda, entre nan Feddison Flanders di Aruba.
Feddison a start como coredor number 12. Feddison a core un tempo di 35.435 cu a lage na e di 15 lugar.
MaƱan e caredanan lo sigui caminda tanto Shanayah como tambe Feddison lo mira acion un biaha mas aki na Lima.
Tur clase di exito na nos atletanan di BMX Shanayah y Feddison na Lima Peru.


text: ORANJESTAD – Den cuadro di e IMF Spring Meetings, Minister Maduro a reuni cu e ‘Fiscal Affairs Department’ pa asina pasa den e deseonan cu Aruba tin pa por haya asistencia technico di IMF. Durante e periodo di gobernacion di Gabinete Wever-Croes, Aruba a ‘reach out» y a haya hopi yudansa di parti di IMF. Topiconan cu a wordo trata ta ‘Value Added Tax,’ ‘Wage Bill’ y ‘Fiscal Planning,’ cual ta temanan tambe cu ta inclui den e ‘Landspakket’ entre Aruba y Hulanda. Riba tur e temanan aki Aruba a haya asistencia technico caba pa cual IMF a duna su recomendacionnan. Awor hunto cu IMF ta explorando e posibilidad pa Aruba por haya e asistencia necesario pa por implementa e recomendacionnan.


text:
Sociaal Economische Raad (SER) a entrega 4 conseho na gobierno
Ariba 1 di maart 2020, e miembronan nobo di e constelacion di SER a wordo instala.
SER ta un organo di deliberacion y conseho, cu tin e responsabilidad pa vocifera su opinion y recomendacionan na gobierno encuanto diferente temanan riba tereno social y/of economico, sea riba peticion di un of mas ministers of riba iniciativa propio. E Raad, ta consisti di tres partido igualmente reparti, esta tres representante di organisacionan sindical, tres representante di organisacionan di dunado di trabao y tres experto independiente apunta door di gobierno cual ta suma un total di 9 miembro. Alaves e Raad tin 9 miembro suplente cu ta reemplasa e miembronan fiho ora esakinan haya nan mes impedi di asisti na un reunion.
Pa cu e ehecutacion di su tarea, e Raad ta dispone di un Secretario General cu ta na cabes di e Secretariado di SER consistiendo di un staf di beleidsadviseurs. E Secretariado ta percura pa suministra e Raad di tur informacion y datos (basa riba investigacion y analisis) necesario pa por yega na un conseho.
E constelacion nobo di SER ta consisti di e siguiente personanan:
Miembronan Fiho
Representantenan di organisacionan di dunado di trabao
- Sra. Tisa LaSorte (representante di AHATA), como voorzitter nobo di SER
- Sra. Gina Habibe (representante di ATIA)
- Sr. Anthony Croes (representante di Kamer van Koophandel)
Representantenan di organisacionan Sindical
- Sra. Gina Maduro (representante di ABV)
- Sra. Josefina Albertus (representante di SIMAR)
- Sr. Hose Figaroa (representante di FTA)
Miembronan independiente
- Sra. Ava Thode (experto ariba tereno di enseñanza)
- Sra. Christie Mettes (experto ariba tereno di sostenibilidad duradero y innovacion)
- Sr. Stanley Heinze (experto ariba tereno social), como plaatsvervangend voorzitter nobo di SER
Miembronan Suplente
Representantenan di organisacionan di dunado di trabao
- Sra. Maura Brown (representante di AHATA)
- Sra. Monica Kock (representante di Kamer van Koophandel)
- Sr. Ronnie van Trigt (representante di ATIA)
Representantenan di organisacionan Sindical
- Sra. Mendy Lo-A-Njoe (representante di ABV)
- Sr. Anthony Figaroa (representante di SIMAR)
- Sr. Hubert Dirks (representante di FTA)
Miembronan independiente
- Sra. Glenda Gil (experto ariba tereno social)
- Sra. Erik Mijts (experto ariba tereno di enseñanza)
Recientemente SER a haci entrega di 4 conseho na gobierno, riba diferente temanan den e areanan social, economia y finanzas publico. Un di e consehonan tabata basa riba peticion di gobierno y e otro tresnan riba propio iniciativa (‘ongevraagd’) di SER mes.
E siguiente rapportnan/consehonan a ser entrega:
Stimuleren van het vrijwilligerswerk ter vergroting van sociaal kapitaal
E rapport aki di SER, ta primeramente defini y describi trabao boluntario y alaves e importancia di esaki pa cu capital social. Finalmente e rapport aki ta duna recomendacionan di con pa stimula trabao voluntario na Aruba.
Economiseren binnen het overheidsapparaat: versie 2
Aki ta trata di un version actualisa di un conseho di SER for di 2014 caminda SER ta conseha gobierno di ki manera y na unda den funcionamento di e aparato gubernamental por wordo economisa, esta baha gasto y/of subi entrada.
Acties ten behoeve van het implementeren van een Circulaire Economie op Aruba
Cu e rapport aki SER un biaha mas kier subraya e importancia di bai for di un economia linaer pa un economia circular. Ya caba na 2017 SER a saca un rapport ariba e tema aki. Den e rapport nobo aki, SER ta duna consehonan adicional na Gobierno pa cu e tema aki den e areanan di energia, awa y maneho di sushi.
Introductie van een tijdelijke loonsubsidieregeling
Ariba peticion di Gobierno, SER ta duna un conseho riba introducion temporario di un loonsubsidieregeling via un landsverordening. Den e conseho aki SER ta duna su punto di bista ariba e diferente aspectonan di regeling aki.
Recente Publicaties
Voedselzekerheid op Aruba Nov 2020
Genderquotum als alternatief voor Vrouwenquotum Nov 2020
Wijziging Landsverordening winkelsluiting Sept 2020
Acties ten behoeve van implementatie van een Circulaire Economie op Aruba Juli 2020.
“Invoering van een tijdelijke loonsubsidieregeling” Juli 2020.
Economiseren binnen het overheidsapparaat: versie 2 Mei 2020.


text:
ORANJESTAD – Durante e konferensha di World Press Freedom (WFPC) ku Reino Hulandes a ko-organisá, minister Stef Blok ta bisa ku libertat di prensa ‘tin prioridat apsoluto na Hulanda’. Pero pregunta tokante kon libertat di prensa por haña protekshon na e islanan hulandes karibense, ta keda sin kontesta ainda.
Mas pregunta ku Ret Karibense a hasi durante e konferensha mundial aki ku míles di partisipante a sigui digitalmente, no a haña kontesta. E organisadó ministerio di Asuntunan General, tampoko no a reakshoná ainda riba e preguntanan ei.
Periodista hulandes karibense for di komienso di e krísis di corona ta pará bou di preshon di tantu e gobièrnunan lokal komo públiko. Ta na Boneiru so ainda no a mèldu e echo aki.
E poder di media sosial
Loke ademas a sali dilanti – i tambe un di e tópikonan di mas importante riba e konferensha WPFC – ta e papel di e plataformanan di media sosial durante e krísis aki. E popularidat ku ta sigui krese ketu bai di Whatsapp, Facebook, Instagram, Twitter i otro plataforma digital ta nifiká ku periodistanan ta pasa mas trabou pa trese nan publikashonnan serka públiko.
Pasobra nan mester kompetí ku tur sorto di informashon i tambe informashon falsu (fake news), mal informashon i lucha kontra atake digital di grupo di usadó. Polítiko i otro interesado por ehèmpel ta usa (i paga) e gruponan aki pasobra nan no ta kontentu ku pregunta krítiko i investigashon independiente di periodista. E gruponan aki konsientemente ta buska pa bòltu opinion públiko kontra prensa. Esaki a sosodé tambe riba Facebook kontra periodista di Aruba i Kòrsou.
Eksperto di privasidat i internèt Marietje Schaake, ku ta direktor di Cyber Policy Center di universidat di Stanford na e konferensia ta bisa esaki: “Awor ta e momento pa laga e poder enorme di e Facebooknan, e Youtubenan i e Amazonnan di e mundu aki, duna responsabilidat. Nan mester duna transparensia tokante kon por ehèmpel e plataformanan aki ta influenshá kondukta humano pa bai usa violensia. E plataformanan aki ta dirigí riba ganashi i no pa protehá salu di hende òf demokrasia.
‘Pais ku ta demandá otro pais pa motibu di nan violashonnan, mester tene nan mes tambe na e standart di mas haltu’
-Marietje Schaake, Cyber Policy Stanford
Mundialmente ta bini mas inisiativa kontra plamamentu (viral) di desinformashon, i kaminda ta tene plataformanan digital responsabel. Manera Trusted News Initiative ku un ‘early warning system’ i un marka di awa digital. Union Oropeo tambe tin un maneho nobo di sanshon kontra pais ku ta violá derecho humano (i libertat di prensa). I asta ta trata di kanselashon di akuerdo di komèrsio.
Schaake ta haña tambe ku mester por pone kondishon na ayudo di desaroyo; ke men invertí solamente den pais ku ta empeñá pa libertat di prensa i no den pais ku no ta hasi esaki.
E eksperto di internet ta remarká si: “Pais ku ta demanda otro pais pa violashon, mester mantené e standart di mas haltu nan mes. Ora komo europarlamentario mi a demandá pais ku tabata konosí pa sera periodista den prizòn. komo promé nan a remarká: boso mes no ta protehá nan na Oropa.”
Mundialmente Hulanda ta kana dilanti pa libertat di prensa, pero na mes momentu minister Blok (ku tambe ta e minister di Asuntunan Eksterior pa e islanan hulandes karibense) ta rekonosé ku ‘no ta tur kos ta bai bon den nos pais’. “Lástimamente periodista na Hulanda tambe ta haña menasa, espesialmente di kriminalidat organisá.” Pero e no ta menta niun kaminda e eventonan e aña aki den sobrá di Reino.
Sekretario di Estado Raymond Knops di Relashonnan den Reino ku na nòmber di minister Slob (di Media) a kontesta pregunta por eskrito di parlamentario hulandes prekupá pa e limitashon di libertat di prensa na Aruba i Kòrsou, tampoko no ke papia di e diferente insidentenan na e islanan. Ademas e no a haña nesesario pa den e kondishonnan pa sosten finansiero na e islanan, inkluí protekshon di libertat di prensa.
Ademas un kantidat di suposishon ku Knops a hasi den e kontesta di e preguntanan aki di parlamento hulandes, no ta klòp. Ora puntra, e bosero ta mustra riba minister Slob ku lo ta trata esaki. Pero djei tampoko no a bini niun kontesta.


text:
Di profundo di nos curason nos ta gradici tur hende cu di un of otro manera a mustra atencion, amor y cariño durante bida, fayecimento y despedida di nos hopi stima:
Juan Figaroa
Mihor conoci como ‘Juancho’
Boso muestra di atencion y sosten ta di hopi aprecio y tabata un gran consuelo pa nos. Un danki na un y tur cu a tuma e tempo y a duna nos boso support den e momentonan dificil aki.
Alabes nos kier invita pa 3 Santo Sacrificio di misa cual lo tuma lugar na Misa Santa Anna na Noord dianan:
Diadomingo 18 di Juli 2021 pa 6:00 or di atardi, Diaranzon 21 di Juli 2021 pa 6:30 or di anochi, Diabierna 23 di Juli 2021 pa 6:30 di anochi
Boso presencia lo ta altamente aprecia


text:
KRALENDIJK – Awe djaluna 1 di yüni, siman i luna nobo a habri ku mala suèltu pa shofùr di un pikòp Mazda kolo blanku na momentu ku dos buriku a krusa kaya su dilanti na entrada di Amboina. E shofùr a purba pa evitá e choke sinembargo no a logra. E pikòp a dal e burikunan di kual un di nan a muri na e sitio dor di e impakto. E otro a bai kai den mondi kantu di kaminda i no por a sigui su rumbo debí na heridanan ku e la risibí. Shofùr di e pikòp man na kabes a indiká ku diripiente e burikunan a sali for di Amboina, krusa su dilanti pa drenta mondi. El a reakshoná mesora pero no por a evitá e choke. E no tin trabou na e momentunan aki debí ku frontera ta será i no tin turista biniendo Boneiru. E la pidi ayudo na e instansia nan konserní, sinembargo ainda e no a haña ayudo. Awor e ta hañ’é den e situashon aki miéntras el a risibí sierto indikashon ku seguro no ta kubri daño na momentu di choke ku buriku.
Ta bon pa usarionan di tráfiko tene kuenta ku ta temporada di sekura i e animalnan ta frekuentá area habitá ku mas frekuensia.
Polis a dirigí tráfiko na e sitio miéntras CRS a presentá pa registrá e aksidente.


text: Diamars marduga a drenta informe di un accidente pisa pabao di La Granja Savaneta, mesora a dirigi tanto polis, ambulans como tambe e equipo di rescate di bombero na e sitio. Na yegada di e patruya a bin compronde cu ata trata di un accidente frontal entre un Toyota Yaris blanco y un Mitsubishi Lancer shinishi. E chauffeur di e Toyota Yaris tabata bayendo direccion San Nicolas pa un motibo of otro a bay na su man robez y a bay dal frontal riba e Mitsubishi Lancer di direccion contrario cu tabata bayendo Oranjestad. Den e Lancer tabatin 2 persona y den e Toyota Yaris 1. E daño material tabata hopi riba ambos auto. Na yegada di e ambulans nan a atende e 3 victimanan herida. E personal di ambulance a atende cu tur e victimanan y a transporta nan pa hospital.


text:
Sera konosí | ministerio di finansa : Stichting Belastingaccountantsbureau (BAB)
Publiká riba
21 March 2018
Ministerio di Finansa ta konsistí di departamentunan , servisionan i kompania privá. Kada un ta enkargá ku un tarea ku ta importante den maneho di finansa públiko di pais. Den e seri aki hefe, direktor, sektor general ta splika kiko ta responsabilidat i tarea di nan respektivo departamentu, servisio òf kompania privá, kiko ta su kompromiso ku e instansha ku e ta dirigí i tambe ku pais i kiko ta su retonan ( den konteksto di logro) pa 2018.
Sera konosí |ministerio di finansa : Stichting Belastingaccountantsbureau (BAB) Sherwin R. Casper, RA, direktor


text:
Aruba Bank ta invita comunidad pa bishita Cas di Luz Seroe Preto
Oranjestad – 18 di december 2020 – Manera ta custumber tur aña, tur famia ta prepara pa dianan di fiesta y no por laga afor e coremento rond di Aruba pa wak tur e casnan decora cu luznan festivo. Esaki sin duda ta conta tambe pa Cas di Luz na Seroe Preto San Nicolas.
Aña 2020 a trece hopi sorpresa di cosnan no mucho bon despues cu e pandemia debi na Covid-19 a yega nos isla. Nos mester a adapta y cambia hopi cosnan pa por sigui un bida cu Covid-19.
Pa e comishon di Cas di Luz Seroe Preto esaki tampoco ta un excepcion. A premira cu e aña aki no lo por a sende e Cas di Luz pa motibo di presupuesto. Aki ta caminda cu e comishon no a para keto y a dicidi di busca patrocinio rond riba nos isla pa ehecuta e plan di tur aña.
Den cuadro di Aruba Bank su responsabilidad corporativo social, e ta di sumo importancia pa duna bek na comunidad, pa es motibo e banco pionero di Aruba ta orguyoso di por a contribui na e cendemento di e luznan na Cas di Luz Seroe Preto.
Pabien na e comishon pa un tremendo trabou haci na e Cas di Luz.
Aruba Bank ta invita comunidad henter pa pasa bishita e Cas di Luz, e biaha aki den estilo di drive by caminda por presencia e bunita creatividad y luznan festivo.


text:
Punto prioritario konforme akuerdo será na Acoya/Bramendi entre Gobièrnu i representashon sindikal di empleadonan públiko
Willemstad, 17 di desèmber 2019 – Ku publikashon dia 15 di novèmber último di e dekreto gubernamental, konsistiendo di medidanan general, ku ta instituí e konsulta sektoral riba asuntunan spesífiko ku ta regardá posishon hurídiko di empleadonan públiko den un sierto sektor di Gobièrnu, a duna ehekushon na un di e puntonan di prioridat ku partidonan den CGOA (Centraal Georganiseerd Overleg in Ambtenarenzaken), esta Gobièrnu i e sindikatonan ABVO, STrAF, NAPB, SAP i Sitek, a palabrá ku otro durante un enkuentro informal ku a tuma lugá dia 29 di òktober último na Acoya (Bramendi).
Durante e enkuentro ei partidonan a haña otro riba un lista di prioridat ku lo mester ser atendé den e periodo novèmber 2019 te ku aprel 2020 pa asina yega na mas efisiensia i efikasia den funshonamentu di aparato públiko i ku mester kondusí na redukshon di gastunan di personal.
Komo punto di prioridat altu a palabrá pa instituí mas pronto ku ta posibel e konsulta sektoral (sectoraal overleg). Ku publikashon di e dekreto gubernamental P.B. 2019, no. 81, esaki a bira realidat. Pa e teksto di e dekreto klek aki


text:
KRALENDIJK – “Tur hende tin diferente opinion tokante kiko mester ta e idioma di instrukshon, pero ami ta haña ku nos mester sali for di e nesesidat di kada mucha”, Valery Anthony, dosente papiamentu na Scholengemeenschap Bonaire (SGB) ta bisa.
For di poko tempu ei ku a rekonosé papiamentu komo idioma ofisial, den enseñansa ta papia tokante e papel di e idioma na skol i kon e relashon di esaki mester ta ku entre otro hulandes, loke aktualmente ta e idioma di instrukshon na skol. “Nos mester mira kiko e mucha mes ke i ku kiko e ta sinti su mes kómodo”, Anthony ta haña.
Reportahe di Marit Severijnse (na hulandes)
Hulandes komo idioma strañero
Fardaileys Valentijn ta den di tres klas i e ta haña ingles mas difísil pa motibu di e hulandes komo idioma di instrukshon. “E tekstonan ta na ingles i e preguntanan na hulandes. E ora ei mi mester pensa masha bon kiko ta kiko.
Dosente hulandes Cynthia Sno, ta haña ku tin muchu fókùs riba hulandes komo idioma di instrukshon. “E mester bira un kombinashon di idioma.” Sno hopi bia ta laga e alumnonan tradusí kos den nan idioma materno. “E ora ei mi ta bisa: boso por splika na papiamentu òf spañó kiko yefrou a konta? Mucha ta siña di otro mas spontáneo.”
Julienne Nicolaas ta den e di dos aña i lo haña multilingualismo un bon idea. “Asina bo por komprondé mihó kiko por ehèmpel bo mester hasi ku un tèst.”
Alyn van Rij komo un di e kordinadónan di idioma e dianan aki ta dirigí su mes riba e pregunta: “Kon nos por ofresé hulandes komo idioma strañero en bes di idioma materno?”Esaki ta kuminsá kaba na e materia di estudio. “E bukinan hulandes muchu ta sali for di e idea ku e usadó di e idioma sa kiko ta kiko. Tambe hopi bia ta balotá alumno riba kos ku ta dependé di hulandes i esei ta masha fèrfelu.”
Konteksto boneriano
Banda di esaki e kordinadónan di idioma ta dirigí nan mes riba e hasimentu mas interesante di e lèsnan hulandes. “Banda di e echo ku e método hulandes no ta klòp, e alumnonan tin un tehi kontra hulandes. Un chèns pèrdí”, van Rij ta bisa.
Asina den e lès di hulandes mester tin mas atenshon pa un konteksto boneriano. “Den un teksto tokante merkansia di FEBO, promé mi mester splika kiko ta FEBO”. e dosente di hulandes Linda de Veer ta konta. Febo ainda mi por kompará ku e snèk aki, pero unda bo ta kuminsá serka un relato di un palabrua den Coentùnel?”
Sno ta ripará ku e alumnonan ta skor mihó ora dosente mes traha teksto. Por ehèmpel tokante wardakosta. Esei nan konosé.” Pero esaki ta tuma tempu. “Nos ta keda skol te lat i nos ta tuma turno.”
Maneho uniforme ta difísil
E tempu binidero tin kòmbersashon entre kordinadó di idioma i SGB tokante idioma na skol. “Nos tin tantu tempu ta mira e mes problemanan. Awor ta e momentu pa hasi algu” , kordinadó di idioma i dosente hulandes Lucretia Leming ta bisa.
Pa alkansá un maneho di idioma uniforme segun Rij ta difísil sí. “Naturalmente tin diferente nivel na SGB. Tambe p’esei nan tin mester di otro kos pa estudio mas aleu, òf trabou. Esei bo mester wak promé.”
Ku un kuadro di referensia di Papiamentu aworó si lo proskribí den lei kiko e skolnan mester kumpli kuné. “Ta ferwagt ku esaki ta kla na ougùstùs.” E ora ei tambe ta start un investigashon na e skolnan básiko. “Nos ta bai wak den klas kon ta anda ku idioma; ta splika palabra, ta koregí alumno ets. Esei nos ta deliberá ku e direktivanan di skol i for di esei nos ta mira mas aleu”, van Rij ta bisa.


text:
Projeccionan di crecemento económico na Aruba pa 2020 y 2021
E efectonan di e pandemia mundial tin un impacto grandi riba nos economía den 2020 y lo sigui afecta nos den 2021. E grado di incertidumbre pa e impacto den 2021 ta hopi grandi lo cual ta haci e projeccionan pa 2021 hopi difícil. Asina mes Departamento di Asunto Eeconómico haciendo uso di e modelo MARUBA a traha un estimación pa e crecemento di nos Producto Interno Bruto (PIB) pa 2020 y a projecta 3 scenario pa 2021 basa riba expectativanan den crecemento den turismo.
Estimacionan pa 2020 di nos economía ta indica un reduccion di 32.7 % den nos PIB nominal den comparación cu 2019. E reducciona aki ta principlamente origina door di e efecto di e lockdown, shelter in place y consecuentemente e reducion den cantidad di turista cu a bishita nos isla den 2020. Additional, diferente inversionan cu tawata planea pa 2020 a haya retraso y a wordo posponi den 2020. Esaki tawatin efectonan riba nos consumo, exportación y importación.
Pa 2021 a scohe pa usa 3 scenarionan cual ta basa principalmente riba expectativanan di crecemento den turismo na 2021. Den e scenarionan pa 2021 ainda ta tene cuenta cu un crecemento den inversionan lento debido na e incertidumbre rond di e situación di COVID-19 den mundo y na Aruba. E scenario conservador pa 2021 ta asumi un crecemento económico di 0.6 % den terminonan nominal, e scenario cauteloso optimista ta indica un crecemento di 5.6 % y e scenario optimitico ta mustra un crecemento di 8.5 %. Esaki kiermen cu nos ta premira a base di informacionan disposible te cu november 2020 cu e crecemento económico den 2021 lo ta entre un 0.6 % y un 8.5 % compara cu 2020. Como base pa nos crecemento den 2021 nos lo keda usa e scenario di cauteloso optimista cu ta projecta un crecemento di 5.6 %. Den e scenario aki nos PIB nominal lo ta na un nivel di 73% die BIP di 2019. Consecuentemente e crecemento económico den 2021 ainda ta laga nos hopi bao di e nivelnan di 2019. Pa motibo di e rapidez cu cual e situacionan tanto den mundo como na Aruba ta cambia dia pa dia a consecuencia di e pandemia, ta difícil pa haci projeccionan cu un nivel halto di certidumbre por lo cual e calculacionan di PIB pa 2021 lo por cambia. Departmento di Asunto Economico lo keda monitoria e datonan den transcurso di 2021 pa asina adapta e cifranan riba base regular.
Final Economic Outlook 2020-2021 18DEC
Scroll To Top
- Maximum price list: 16 october 2021 October 21, 2021
- Announcement new maximum prices: 16 october 2021 October 21, 2021
- Macuto di Compras: 16 oktober 2021 October 15, 2021
- Macuto di Compras: 9 oktober 2021 October 15, 2021
- New gasoline price publication: 13 october 2021 October 13, 2021
- Macuto di Compras: 2 oktober 2021 October 4, 2021


text:
GGZ Aruba ta busca personal y studiantenan pa corre stage na Aruba
GGZ Aruba ta busca personal y studiantenan pa corre stage na Aruba
Den Haag – Casandra Labasti-Schimidt y Kim Richardson-Roels di Geestelijk Gehandicapten Zorg Aruba (GGZ) a haci un bishita di cortesia cerca Minister Plenipotenciario Juan David Yrausquin.
Meta di e bishita ta pa mira e posibilidadnan pa informa studiantenan Arubiano riba e oportunidadnan di trabao y corre stage na GGZ Aruba. Pa e motibo aki Ivonne Navas di Departamento di Enseñansa di Arubahuis tambe tabata presente na e combersacion aki.
Tanto Casandra Labasti-Schimidt y Kim Richardson-Roels ta actualmente na Hulanda pa atende e FACT-congreso na Rotterdam. Den nan combersacion cu Minister Yrausquin nan a papia di e proyecto di GGZ na Aruba y cu nan mester di personal. Nan aspiracion ta pa Arubianonan na Hulanda cu ta desea di traha den e ramo aki na Aruba.
Sr. Yrausquin a bisa di tin un aprecio grandi pa e initiativa aki pa brinda e servicio di GGZ na Aruba y pesey a bisa cu Arubahuis lo duna tur aporte posibel pa duna informacion riba e oportunidadnan pa trabao na GGZ Aruba. Esaki pa medio di pone e informacion aki riba e website di Arubahuis y manda e informacion aki via email pa e studiantenan.
Finalmente Casandra Labasti-Schimidt y Kim Richardson-Roels a gradici Minister Yrausquin y su staf na Arubahuis pa e sosten brinda na e proyecto aki.


text:
Vishon di Kuido
Rumbo pa un nashon salú
Maneho efektivo di kosto di nos hospital nobo ta un parti integral di transishon i nos ta inkorporá esei den tur plan. Banda di esei, kada un di nos por benefisiá di mihó kuido di nos mes salú. No solamente pa e amor pa nos famia i amigunan, pero tambe pa mehorá nos footprint di kuido médiko: Si nos por alkansá un nashon mas salú, nos por karga ku e kosto di kuido, i disfrutá di e nivel di kuido ku nos meresé.
Huntu ku gobièrnu (Ministerio di Salubridat – GMN), nos ta boga pa Kòrsou ta un Wellness Nation (Nashon Salú). Tin un dokumento yamá Zorgvisie (Vishon di Kuido) ku ta pone un base pa yega na un poblashon mas salú. E aktornan prinsipal riba tereno di kuido médiko na Kòrsou a pone kabes huntu pa kompartí i diskutí e Vishon di Kuido akí pa wak kon por yuda nos pais krea e nivel di kuido ku e ta deseá i ku e meresé na un preis ku nos poblashon por karga.
Chèk bèk aki regularmente: nos lo kompartí mas informashon asina ku e plannan kue forma i nos tuma e siguiente pasonan den kuadro di e Vishon di Kuido.


text:
LAS VEGAS, NEVADA – Mañan djasabra lo tin e mega kartelera di bòkseo na momentu ku Floyd “Money” Mayweather enfrentá Marcos “El Chino” Maidana na MGM Grand na Las Vegas. Maidana ku tin un rèkert di 35 gana for di kua 31 knockout i 3 pelea pèrdí ta bai purba na duna Floyd Mayweather su promé derota di su karera profeshonal. Mayweather tin un rèkert di 45 gana for di kua 26 knockout i 0 pèrdí.
E pelea lo ta un pelea programa pa 12 asalto, kaminda tantu e faha di WBC peso welter di Mayweather komo esun di WBA peso welter di Maidana lo ta den wega. Pa Floyd Mayweather tin un bolsa garantisá di por lo mínimo $32 mion dòler. Miéntras ku pa Maidana e bolsa ta na un mínimo di $1,5 mion dòler garantisá.
Komo pelea ko-estelar riba e kartelera tin e pelea entre Amir Khan i Luis Collazo. Esaki tambe lo ta un pelea programá pa 12 asalto pa e título di ‘WBC Silver Welterweight’.
Tambe riba e kartelera tin Adrien Broner ku lo ta bek den ring despues di su derota kontra Marcos Maidana. Broner lo enfrentá Carlos Molina pa e título di “WBA International super lightweight”.


text:
Despues cu e gobierno di AVP a debilita e fondo di SVB door di no paga (exonera) un debe di 61 miyon florin, despues cu nan a perhudica e pensionadonan di APFA door di kita nan Bashi Premie y Gelijk Bedrag, despues cu nan a aumenta e debe na APFA drasticamente y despues cu nan a impone e medida di BAZV riba lomba di pueblo, awe ainda e politiconan di AVP tin e curashi di bisa cu ta Gabinete Eman a scapa e tres fondonan aki. Sinembargo hechonan concreto ta demostra lo contrario.
Medidanan SVB
Gabinete Eman a introduci e medida di aumento di e edad di pensioen di biehes di 60 te cu 65 aña. Consecuentemente e pensionadonan mes durante 5 aña ta inyecta sumanan grandi den e fondo di SVB: Un pensionado soltero cu ta cobra 1050 florin na pensioen pa luna, durante 5 aña largo lo no cobra esaki y consecuentemente e ta inyecta 63 mil florin den e fondo di SVB. Y un pareha pensionado lo inyecta un suma di 108 mil florin. Alabes Gabinete Eman a aumenta e prima di AOV cu 2% y a individualisa e primanan cu e consecuencia cu desde 2011 e parehanan casa no ta haya nan restitucion di e prima di AOV mas, cual ta core den miles di florin pa aña.
Medidanan APFA
Pa e ambtenaarnan Gabinete Eman a aumenta e edad di pensioen te cu 65 aña. Pues e ambtenaarnan tambe lo perde di haya sumanan substancial durante 5 aña largo y tur e sumanan extra aki lo wordo inyecta den e fondo di APFA. Fuera di esey Gabinete Eman a introduci e franchise di Af. 17616 pa aña, middelloonregeling, a reduci e porcentahe di aculumacion di pensioen di 2.15% te 1.75% y tambe a reduci e duurtetoeslag for di 36% te cu 17% cu consecuencia cu den futuro tur e pensionadonan lo cobra un pensioen debilita. Mas ainda Gabinete Eman a manipula y haci negoshi di cangreu door di hinca 184 miyon florin den e fondo di APFA y p’asina por yega na un cobertura di pensioen di 100%, pero pa logra esaki nan a crea un debe extra door di fia e 184 miyon aki for di e propio APFA!
Nan ultimo hazaña ta di elimina e Bashi Premie y Gelijk Bedrag desde 1 di januari 2015 y e medida aki lo conta tambe pa e ambtenaarnan cu den futuro lo bay cu pensioen. Fuera di esey nan a logra na aumenta e debe di gobierno na APFA te na 820 miyon florin na final di 2015.
Medidanan AZV
Pa loke ta e fondo di AZV, Gabinete Mike Eman a reduci drasticamente e contribucion di gobierno (“landsbijdrage”) na AZV. Si durante e periodo di Gabinete Oduber (2002-2009) un suma averahe di 124 miyon florin a ser transferi pa e fondo di AZV, durante Gabinete Eman (2010-2015), e suma averahe a baha te na 98 miyon florin y lo sigui baha. Fuera di esey nan a aumenta e prima di AZV cu 1% y a introduci un BAZV di 2% y cual a genera un entrada di 309 miyon florin den e ultimo 3 añanan.
Pues por conclui cu tur e fondonan di SVB, APFA y AZV a ser fortifica door di tur e sacrificionan cu e trahador y pensionadonan mes mester a haci pasobra nos tin un Gabinete Eman cu no a hinca ningun cen extra den e fondonan aki, pero a crea debe y implementa solamente medida y mas medida riba lomba di pueblo y pa awe nan ta gaba cu ta nan ta e gran salbadornan di e fondonan aki.
Ta p’esey e mensahe ta bay na tur e pensionado y ambtenaarnan pa huzga tur e echonan aki di Gabinete Eman y sea consciente ora di deposita boso voto dia 22 di September proximo.


text:
- Si bo auto ta lagabo na caya
- Si bo auto ta dunabo dolor di cabez
- Si kizas bo no tin suficiente placa cash
- Si bo donjo di trabao no ta dunabo ora liber pa busca auto nobo
- Of simplemente bo kier un auto nobo
WEL YEGA AWENOCHI
AWE TA BO CHANCE
Yega na Garage Centraal entre 6’or pa 9’or p.m. na e Auto Nights di Garage Centraal.
Pa financiamento trece e documentonan:
- ID / Rijbewijs
- 2 Ultimo Payslips (4 si ta pa quincena)
- Carta di trabao (menos di 3 luna bieuw)
- Carta di Censo (of recibo di awa of coriente)
pa mas informacion bishita https://www.garagecentraal.com/


text:
KRALENDIJK – Tung Fung Store N.V. “Chines”a tira e tradishonal pagara di fin di aña. Tur aña di nobo e ambiente ta reina riba kaya Korona momentu ku ta bai tira e pagara òf tambe yama tapeit di “Chines”. For di un momentu promé ku e pagara ta notabel aglomerashon di outo i hende na e sitio. Tráfiko ámbos banda di kaminda ta stanka relashoná ku e aktividat. Ta un kustumber i hopi ta komentá ku esaki ta e pagara ku nan no por pèrdè tur aña di nobo. Dushi ambiente i un sensashon diferente, ta loke hendenan ta komentá na e sitio.
Kombinashon di potrèt ta ilustrá e ambiente promé, durante i despues di e pagara di “Chines”.